Heeves nuvey | Bithufangi\nރިޔާސީ ނިޒާމެއްގައި ރައްޔިތުންގެ ވޯޓުން ސަރުކާރެއް އެކުލަވާލަނީ އެ ރައްޔިތުންނަށް އުފާ ފާގަތިކަން ގެނެސް ދިނުމަށެވެ. ތަރައްޤީގެ އިތުން އުފާވެރި ވެއްޓެއް ގާއިމް ކޮއްދިނުމަށެވެ. ތަފާތުކުރުމެއް ނެތި ހަމަހަމަކަން ރައްޔިތުންނަށް ގެނެސް ދިނުމަށެވެ. މިގޮތުން ތޮއްޖެހިފައިވާ މާލޭގައި ދިރިއުޅޭ ރައްޔިތުންނަށާއި މާލެއަށް ޒިޔާރަތްކުރާ މީހުންނަށް ލިބޭ ހުސް ވަގުތުތަކުގައި އުފާވެރި ބައްދަލުވުންތައް ބާއްވާނެ ތަންތަން މަދުކަމުން މިފަދަ ތަންތަން މާލޭގައި ހަދައި ރައްޔިތުންނަށް އުފާވެރިކަން ހޯދައިދިނުމަކީ ރައީސް ޔާމީންގެ މި ސަރުކާރުގެ އަމާޒެކެވެ.\nއަތޮޅުތެރޭގެ ރަށެއްގެ އަތިރިމަތިން ލިބިދޭނެ ހިތްގައިމުކަން އިހްސާސްވާނޭހެން މާލޭގެ ހުޅަނގުފަރާތުގައި، މާފަންނުގައި ހަދާފައިވާ [ރަސްފަންނު] އަކީ، ހުރިހާ އުމުރުފުރައެއްގެ މީހުންނަށް ތަފާތު ބޭނުންތަކުގައި ބޭނުންކުރެވޭ ގޮތަށް ތަރައްޤީކޮށްފައިވާ ގޮނޑުދޮށެކެވެ. ބޮޑުތަކުރުފާނު މަގަށް ބޮޑެތި ބަދަލުތަކެއް ގެނެސް، ރާއްޖޭގެ ރަށްރަށުގައި ޤުދުރަތީގޮތުން އުފެދިފައިވާ ގޮނޑުދޮށްތަކާ އެއްސިފައަކަށް، އެ ގޮތަށް ތަރައްޤީ ކޮއްފައިވާ ގޮނޑުދޮށުގައި އޮތް މޫދަކީ ހުރިހާ އުމުރުފުރައިގެ މީހުންނަށްވެސް ކަމުދާގޮތަށް ހަދާފައިވާ މޫދެކެވެ. މޫދަށް އެރޭ މީހުންނާއި ކުޑަކުދިންގެ ސަލާމަތަށްޓަކައި ލައިފް ގާޑުން އަބަދުވެސް ގޮނޑުދޮށުގައި ތިބެއެވެ. އަދި މޫދުން އެއްގަމަށް އެރުމަށްފަހު ސާފު ފެނުން ފެންވެރޭނެ ތަންތަންވެސް ވަނީ ޤާއިމް ކޮއްފައެވެ.\nރަށްރަށުގެ ގޮނޑުދޮށުގެ މާހައުލުގައި ހުންނަ ގޮތަށް ހޮޅުއަށިތަކާއި، ޖޯލިފަތިތަކާއި، ދިގު އަށިތަކާއި ގެއެއްވެސް ހުރެއެވެ. ކަސްރަތު ބޭނުންވާ މީހުންނަށް ކަސްރަތުކުރާނެ ސާމާނު ބަހައްޓާފައި ހުރެއެވެ. ހިނގާ މީހުންނަށް ޓްރެކެއް އޮވެއެވެ. ކުޑަކުދިން މަޖާކޮށް ވެއްޔާ ކުޅެ ހަދާނެ ސަރަޙައްދެއްވެސް އޮވެއެވެ. މަސްފިހެގެން ކައިބޮއި ހެދޭނެ ތަންތަންވެސް ހުރެއެވެ. މޫދުގައި ހަދާފައިވާ ޕެވީލިއަންގައި ހުރި ރެސްޓޯރެންޓުން ބައިނަލްއަޤްވާމީ މަޝްހޫރު ބްރޭންޑްތަކުގެ ކެއިންބުއިން ލިބެއެވެ. މިއީ، ޢާއިލީ ބައްދަލުވުން ބޭއްވުމަށް ހިތްގައިމު އުފާވެރި ގޮނޑުދޮށެކެވެ. ލިބޭ ހުސްވަގުތުތަކުގައި ރަޙްމަތްތެރިނާއެކު އެއްތަންވެ ތިބެން ކަމުދާނެ، ހިތްތަކަށް ހާއުފާވެރިކަން ގެނެސްދޭނެ ޝައުޤުވެރި ގޮނޑުދޮށެކެވެ.\nމި ގޮނޑުދޮށުގެ ސަރަޙައްދު ތަރައްޤީކޮށް މުޅިން ނިމޭއިރު، 25 ބުރީގެ4ޓަވަރު ހުންނާނެއެވެ. މި ހަތަރު ޓަވަރުގައި މަތީ ފެންވަރުގެ 350 ފްލެޓާއި، އެންމެ ޒަމާނީ ފެންވަރުގެ ކޮންވެންޝަން ހޯލެއް އޮންނާނެއެވެ. ރީޓެއިލް ވިޔަފާރިއާއި، އެނޫން ބާވަތްބާވަތުގެ ވިޔަފާރި ކުރާނެ ތަންތަންވެސް ހުންނާނެއެވެ. މި4ޓަވަރު އެޅުމުގެ މަސައްކަތްކުރުން ސިންގަޕޫރުގެ ކުންފުންޏަކާ ދިވެހިސަރުކާރުން މިހާރު ވަނީ ހަވާލުކޮށްފައެވެ.\nރަސްފަންނުގެ ހިތްގައިމުކަން ކޮންމެ ވަގުތަކު އެސަރަހައްދަށް ބަލާލި ނަމަވެސް ފެނިގެން ދާނެއެވެ. މި ފަންއަށް ޒިޔާރާތްކުރާ ހަމަ ކޮންމެ މީހެއްގެ މޫނުމަތިން ފެނިގެންދާ ހިނިތުންވުން މިކަމަށް ހެކިދެއެވެ. މާމަ ކާފައިން ފެށިގެން ދެ ލޯބިވެރިންގެ ވާހަތަތަށް ހިއްސާކޮއް ތަރިތަކާ އިރާ ހަނދު ލޯބިވެރިޔާއަށް ގެނެސް ދިނުމަށް ތިބޭ " ލަވް ބާޑް " ތަކުން ވެސް މިކަން ހާމަ ވެގެން ދާނެއެވެ.\nކޮންމެ އަކަށް ރައީސް ޔާމީން މޮޅީ " ކޮންކްރީޓް " ތަރައްޤީ ގެނެސްދެއް ވުމަކަށް އެކަނޏެއް ނޫނެވެ. އިޖްތިމާއީ ތޮތުންވެސް އެމަނިކުފާނަކީ ހަމަ މާހިރެކެވެ. ރައީސް ޔާމީން އިލްމީ ރޮގުން ދިވެހިން ބޮންތީގައި ހިފުވާފިއެވެ.3އަހަރުގެ ބިރުވެރި ނާމާން ރަންނަމާރީގެ ކިބައިން މި ގައުމު ސަލާމަތްވކޮއްދެއްވަވާފިއެވެ. އަނެއްކޮޅުން މިހާރު " މާލެ " މާލެހެން ހީވެސް ނުވެއެވެ.


Israel aaeku hingi kurimathilumehga palestine ge baeh meehunnah aniya vejje | Atoll News\nއިޒްރާއީލާއެކު ހިނގި ކުރިމަތިލުމެއްގައި ފަލަސްތީނުގެ ބައެއް މީހުންނަށް އަނިޔާ ވެއްޖެ\nޝާއިޢުކުރީ: ޢާއިޝް ޖުލައި 24, 2021, 14:16\nއިޒްރާއީލުން ގަދަކަމުން ފަލަސްތީނުގެ ބިންތަކަށް ވެރިވުމާއި ދެކޮޅަށް ވެސްޓްބޭންކުގެ ބެއިތާ އަވަށުގައި އެއްވި އެއްވުމެއްގައި ހަމަނުޖެހުން ހިނގައި، އިޒްރާއީލްގެ ސިފައިން ދިން ހަމަލާތަކުގައި ފަލަސްތީންގެ 140 އަށްވުރެ ގިނަ މީހުންނަށް އަނިޔާ ވެއްޖެއެވެ.\nއިޒްރާއީލް އަސްކަރިއްޔާއިން ބުނެފައި ވަނީ، ހުކުރު ދުވަހުގެ މި ކުރިމަތިލުމުގައި އެއަސްކަރިއްޔާގެ2އޮފިސަރަކަށް ވެސް “ކުދި އަނިޔާ” ވެފައިވާ ކަމަށެވެ.\nބޭރުގެ މީޑިއާއެއްގައި ރިޕޯޓު ކޮށްފައިވާ ގޮތުގައި އެވިއަތާރ އަވަށުގައި އިޒްރާއީލުން ގަދަކަމުން ރަށްވެހި ވުމާއި ދެކޮޅު ހެދުމުގެ ގޮތުން ފަލަސްތީނުގެ އެތައް ސަތޭކަ މީހުންނެއް ހުކުރު ދުވަހު ވަނީ ބެއިތާ އަވަށުގައި އެއްވެ މުޒާހަރާ ކޮށްފައެވެ. އަދި އިޒްރާއީލް އަސްކަރިއްޔާއިން ބުނެފައި ވަނީ، އެއްވި މީހުން އައި.ޑީ.އެފްގެ އޮފިސަރުންނާއި ދިމާއަށް ގައު އުކާފައިވާ ކަމަށާއި، ރައްދުގައި އަސްކަރިއްޔާއިން ވެސް ހަމަލާ ދީފައިވާ ކަމަށެވެ. އަދި މިހަމަލާތަކުގައި އަސްކަރިއްޔާގެ2އޮފިސަރަކަށް ކުދި އަނިޔާ ލިބި ހޮސްޕިޓަލަށް ގެންގޮސްފައިވާ ކަމަށްވެސް ބުނެފައިވެއެވެ.\nފަލަސްތީން ރެޑް ކްރެސެންޓުން ހާމަކޮށްފައިވާ ގޮތުގައި، އިޒްރާއީލްގެ ހަމަލާއިން ފަލަސްތީންގެ 146 މީހުން ވަނީ ޒަޚަމް ވެފައެވެ. އޭގެތެރޭގައި9މީހުން ޒަޚަމް ވެފައި ވަނީ އަސް ވަޒަން ބޭނުން ކޮށްގެން ދިން ހަމަލާއިންނެވެ. އަދި ރަބަރު އުންޑައިގެ ސަބަބުން 34 މީހުން ޒަޚަމްވެ ކަރުނަ ގޭސް ޖެހުމުގެ ސަބަބުން 87 މީހުން ޒަޚަމްވެފައިވާ ކަމަށްވެސް ރެޑް ކްރެސެންޓުން ބުނެފައިވެއެވެ.\nއިޒްރާއީލުން ޤަވާއިދާ ޚިލާފަށް އެވިއަތާރ އަވަށަށް ވެރިވެ އެއަވަށުގައި އިމާރާތް ކުރަން ފަށާފައި ވަނީ މެއި މަހުގެ ކުރީކޮޅުއެވެ. އިޒްރާއީލުން އެއަވަށުގައި އިމާރާތް ކުރަން ފަށާފައި ވަނީ ބައިނަލްއަޤްވާމީ ޤާނޫނުތަކާއި އަދި އިޒްރާއީލްގެ ގަވާއިދާވެސް ޚިލާފަށެވެ. ނަމަވެސް މިހާރުގެ ބޮޑުވަޒީރު ނަފްތާލީ ބެނެޓްގެ ސަރުކާރާއެކު ވެފައިވާ އެއްބަސްވުމެއްގެ ދަށުން އިޒްރާއީލްގެ ރައްޔިތުން އެއަވަށުން ދިޔަނަމަވެސް އެމީހުން އަޅަން ފަށާފައިވާ އިމާރާތްތައް ވަނީ އަސްކަރިއްޔާގެ ބެލުމުގެ ދަށުގައި ބަހައްޓާފައެވެ.\nއިސްރާއީލްގެ ދިފާއީ ވުޒާރާއިން ބުނެފައި ވަނީ، އެއަވަށަކީ އިޒްރާއީލްގެ އަވަށެއްގެ ގޮތުގައި އިޒްރާއީލް ޤަވާއިދުގެ ދަށުން ކަނޑައެޅޭނެ ގޮތެއް އޮތްތޯ ބެލުމަށް މިހާރު މަސައްކަތް ކުރަމުންދާ ކަމަށެވެ. އެހެން ވެއްޖެނަމަ އެއަވަށުގައި ނަސާރާ ދީން ކިޔަވައިދޭ ސްކޫލަކާއި އަދި ދިރިއުޅޭނެ ގެތައް ވެސް އިމާރާތް ކުރުމަށް ވަނީ ނިންމާފައެވެ.\n1967 އިން ފެށިގެން އިޒްރާއީލުން ގަދަކަމުން ހިފާފައިވާ ވެސްޓްބޭންކުގައި މިހާރުވެސް 475،000 އަށްވުރެ ގިނަ ޔަހޫދީން ދަނީ ދިރިއުޅެމުންނެވެ.


މެޝިން ރީޑަބަލް އަދި ދުނިޔޭގެ އެހެން ޤައުމުތަކުގައި ބޭނުންކުރާ ނަންބަރު ޕްލޭޓްތަކާއި އެއް ފެންވަރުގެ ނަންބަރު ޕްލޭޓެއް ދިވެހިރާއްޖޭގައި ބޭނުންކުރުމަށްޓަކައި، މި ނަންބަރު ޕްލޭޓްތައް ތައްޔާރުކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މި މަސައްކަތް ކޮށްދެއްވުމަށް ޝައުޤުވެރިވެލައްވާ ފަރާތްތަކުން 2020 ޖަނަވަރީ 09 ވާ ހޯމަ ދުވަހުގެ 11:00 އަށް މިއޮތޯރިޓީއަށް ވަޑައިގެން މަޢުލޫމާތު ސާފުކުރެއްވުމަށްފަހު، 2020 ފެބްރުއަރީ 10 ވާ ހޯމަ ދުވަހުގެ 11:00 ގައި މިއޮތޯރިޓީއަށް ވަޑައިގެން އަންދާސީ ހިސާބު ހުށަހެޅުއްވުމަށް ދަންނަވަމެވެ. އަދި ގަޑިއަށް ވަޑައިނުގަންނަވާ ފަރާތްތަކުގެ އަންދާސީ ހިސާބު ބަލައިނުގަނެވޭނެ ވާހަކަ ވެސް ދެންނެވީމެވެ.\n05 ޖުމާދަލްއޫލާ 1441\nނަންބަރު: (IUL) 202-L/1/2019/143\nސުންގަޑި: 10 ފެބުރުވަރީ 2020 0000


ދިވެހި ރާއްޖޭގައި ކޮވިޑު-19 ފެތުރުން ކޮންޓުރޯކޮށް އާންމު ރައްޔިތުންގެ ސަލާމަތާއި ރައްކާތެރިކަމަށްޓަކައި، ޢާއްމު ސިއްޙަތު ރައްކާތެރި ކުރުމުގެ ގާނޫނު ގެ ދަށުން އާއްމު ސިއްޙަތުގެ ކުއްލި ނުރައްކަލުގެ ހާލަތު 12 މާރިޗު 2020 ގައި، މިނިސްޓަރ އޮފް ހެލްތު އިޢުލާން ކޮށްފައިވާތީ ދަންނަވަމެވެ.\n01 މާރިޗު 2020 ވަނަ ދުވަހުން ފެށިގެން މުއްދަތު ހަމަވާ ކަނޑުގައި ދުއްވާ އުޅަނދުފަހަރުގެ ސަލާމަތާބެހޭ ސެޓްފިކެޓްތަކުގެ މުއްދަތު 30 ޖޫން 2020 ގެ ނިޔަލަށް އިތުރު ކޮށްދީފީމެވެ. މި ގޮތަށް ސެޓްފިކެޓްތަކުގެ މުއްދަތު އިތުރުކޮށް ދިންކަމުގައި ވީނަމަވެސް އުޅަނދުފަހަރުގައި ސަލާމަތާއި ރައްކާތެރިކަމުގެ ގޮތުން ހުރުމަށް ލާޒިމްކުރާ ތަކެއްޗާއި ކަންކަން ހަމަޖެއްސުމަށްފަހު އުޅަނދު ފަހަރު އޮޕަރޭޓް ކުރުމަށް އުޅަނދުފަހަރު އޮޕަރޭޓުކުރާ ފަރާތްތަކަށާއި އުޅަނދުފަހަރުގެ ވެރިންނަށާއި އަދި އުޅަނދުފަހަރު ދުއްވާ ކެޕްޓަނުން ޔަގީން ކުރުމަށް ފަހު އުޅަނދު ފަހަރުގެ ދަތުރަށް ފެށުމަށް އިލްތިމާސް ކުރީމެވެ.\nއަދި ދަންނަވަމަވެ. ކަނޑުގައި ދުއްވާ އުޅަނދުފަހަރުގެ ލައިސަންސްގެ މުއްދަތު 01 މާރިޗު 2020 ވަނަ ދުވަހުން ފެށިގެން މުއްދަތު ހަމަވެފައިވީނަމަވެސް އެ ލައިސަންސްގެ މުއްދަތު 30 ޖޫން 2020 ގެ ނިޔަލަށް އިތުރުކޮށްދީފީމެވެ.\n- އިއުލާން 42


3rd Asian Central Zone Senior Men's Volleyball Championship 2017 Opening ceremony speech\nނިޢުމަތްތަކުގެ ވެރި ﷲ ސުބްޙާނަހޫ ވަތަޢާލާއަށް ޙަމްދާއި ޝުކުރުކުރަން. ޞަލަވާތާއި ސަލާމް ލެއްވުން އެދި ދުޢާކުރަނީ، މިއުއްމަތުގެ މާތް ނަބިއްޔާ މުޙައްމަދު ރަސޫލު ޞައްލަﷲ ޢަލައިހި ވަސައްލަމައަށް. މި ޞަލަވާތުގައި އެކަލޭގެފާނުންގެ އިތުރުއާލުންނާއި، މިތުރު ޞަހާބީން ޝާމިލް ކުރަން.\nވޮލީ ބޯޅަ އެސޯސިއޭޝަންގެ ރައީސް މުހައްމަދު ލަތީފް. އެސޯސިއޭޝަންގެ ހިންގުންތެރި ވެރިން. ސްޕޯޓްސް ކައުންސިލްގެ އިއްޒަތްތެރި މެމްބަރުން. ވޮލީ ފެމިލީގެ އެންމެހާ ބޭފުޅުން. ވަޑައިގެންތިއްބެވި އެންމެހާ ބޭފުޅުން.\nއާދެ! މިއަދަކީ ދިވެހި ވޮލީބޯޅައިގެ ތާރީހުގައި ރަންއަކުރުން ލިޔެވިގެންދާނެ ދުވަހެއް. ރާއްޖޭގައި ރުފަތަމަ ފަހަރަށް ބައިނަލް އަގުވާމީ ފިރިހެން ވޮލީބޯޅަ މުބާރާތެއް ބޭއްވުމުގެ ޝަރަފް މިއަދު ލިބިގެންދާކަމީ ވޮލީބޯޅަ އާއިލާއަށާއި ރާއްޖޭގެ ރައްޔިތުންނަށް ލިބިގެންދާ ޝަރެފެއް. އަދި މިފަދަ އުފާވެރިކަމެއް ލިބުމުގެ ޝަރަފް ލިބިގެންދާކަމީ ނުހަނު އުފަލާއިއެކު އަޅުގަނޑު ފާހަގަކޮށްލާކަމެއް.\nމިމުބާރާތުގެ ސަބަބުން ރާއްޖޭގައި ވޮލީގެ ފޯރި އިތުރަށް ގަދަވެ ބައިނަލް އަގުވާމީ ފެންވަރުގައި އިތުރު ހަރުފަތަކަށް ދިއުމަށް ހިއްވަރުލިބިގެންދޭ. މިމުބާރާތުގައި ދިވެހި ފިރިހެން ވޮލީޓީމުގެ ހިއްވަރުން ގައުމަށް ރީތިނަން ހޯދުމަށް އަޅުގަނޑު ތިޔަ ކުޅުންތެރިންނަށް ގޮވާލަން. އަދި މިއީ ރާއްޖޭގެ ފަސްގަނޑުގައި ކުޅެވޭ މުބާރާތަކަށްވުމުން ހުރިހާ ކުޅުންތެރިންވެސް އެއް އަޒުމެއްގައި ކާމިޔާބީ ހޯދުމަށް މަސައްކަތް ކުރުމަށް ގޮވާލަން.\nއާދެ! ރާއްޖޭގައި ވޮލީއަކީ ފުޅާދާއިރާއެއްގައި ކުޅެވޭ ކުޅިވަރަށް ހެދުމަށް ސަރުކާރުން ދަނީ ގިނަގުނަ މަސައްކަތްތަކެއް ކުރަމުން. އެގޮތުން ރާއްޖޭގެ އެކި ކަންކޮޅުތަކުގައި މިހާތަނަށް 60 އަށްވުރެ ގިނަ ވޮލީކޯޓު ވަނީ އެޅިފަ. އަދި މިހާރުވެސް އިތުރު ވޮލީކޯޓުތައް އެޅުމުގެ މަސައްކަތް ދަނީ ކުރެވެމުން.\nވޮލީއަކީ ކުރިމަގު އޮތް ކުޅިވަރެއްކަން ވޮލީގައި ހަރަކާތްތެރިވާ ޒުވާން މޫނުތަކަށް ބަލައިލުމުން ކަށަވަރުވޭ. އަތޮޅުތެރޭގައިވެސް މިއަދު މޮޅެތި ކުޅުންތެރިން ދަނީ އުފެދެމުން. އަޅުގަނޑުގެ އިޙުލާސްތެރި އިލްތިމާސަކީ ކޮންމެ ކުޅުންތެރިޔަކީވެސް ގައުމީ ޖާޒީގައި ގައުމަށް ރީތިނަން ހޯދާ ކުޅުންތެރިއަކަށް ވުމަށް ގަދަ އަޅާ މަސައްކަތް ކުރާށޭ.\nއާދެ! މިއަދު އަޅުގަނޑުމެންނަށް މިފުރުސަތުތައް ތަނަވަސް ވެގެން މިދަނީ މިކަންކަން ތަނަވަސް ކޮށްދެއްވަން ސާބިތު ލީޑަރެއް އަޅުގަނޑުމެންގެ ފަހަތްޕުޅުގައި ހުންނެވުމުން. މިފުރުސަތުގައި ދިވެހި ކުޅިވަރަށް ގެނެސްދެއްވި އާރޯކަމާއި ކުރިއެރުމަށް ދިވެހި ޒުވާނުންގެ ޢިއްޒަތްތެރި ރައީސް، އަބްދުﷲ ޔާމީނަށް ނުހަނު އިޚުލާސްތެރިކަމާއިއެކު ޝުކުރު ދަންނަވަން.\nއާދެ! އެމަނިކުފާނު ދިވެހި ކުޅިވަރަށް "ވޮލީއަށް" މިއަދު މިގެނެސްދެއްވާ ތަރައްގީއާއި، ކުރިއެރުމަކީ މިރޮގުން ކުރިއަށްދާން ބޭނުންވާ ޒުވާނުންނަށް މިއަދު ލިބިގެންދާ އިތުރު ހިއްވަރެއް. މިފުރުސަތުގައި ވޮލީ އާއިލާގެ ނަމުގައި އެމަނިކުފާނަށް ނުހަނު އިހުލާސްތެރިކަމާއިއެކު ޝުކުރު ދަންނަވަން.\nއަޅުގަނޑުގެ ވާހަކަ ނިންމާލުމުގެ ކުރިންވެސް ކުރިއަށް މި އޮތް މެޗު ކާމިޔާބުކޮށް ގައުމަށް ރީތިނަން ހޯދުމަށް ތިޔަ އެންމެހާ ކުޅުންތެރިންނަށް ހިތްވަރު ދެމުން އަޅުގަނޑުގެ ވާހަކަ ނިންމާލަން


ސިއްހީ ކުއްލި ނުރައްކަލުގެ ހާލަތު އަންނަ މަހުގެ ހަޔަކާ ހަމައަށް ދިގުދަންމާލައިފި – Dhuvas Online\nނެޝަނަލް އެމަޖެންސީ އޮޕަރޭޝަން ސެންޓަރުން ކުރިޔަށް ގެންދިޔަ ޑްރިލް -- ފޮޓޯ: އެޗްޕީއޭ\nސިއްހީ ކުއްލި ނުރައްކަލުގެ ހާލަތު އަންނަ މަހުގެ ހަޔަކާ ހަމައަށް ދިގުދަންމާލައިފި\nކޯވިޑް-19 އާއި ގުޅިގެން ރާއްޖޭގައި އިއުލާނުކޮށްފައިވާ ސިއްހީ ކުއްލި ނުރައްކަލުގެ ހާލަތު އަންނަ ސެޕްޓެމްބަރު މަހުގެ ހަ ވަނަ ދުވަހާއި ހަމައަށް ދިގުދަންމާލައިފިއެވެ.\nސިއްހީ ކުއްލި ނުރައްކަލުގެ ހާލަތު ކުރިއަށް އޮތް މަހެއްހާ ދުވަހަށް ދިގުދަންމާލާފައިވާއިރު، ރާއްޖެއިން ކޯވިޑް-19 ކޭސްތައް ފެންނަ އަދަދު މިވަނީ އިންތިހާއަށް އިތުރުވެފައެވެ.\nސިއްހީ ކުއްލި ނުރައްކަލުގެ މި ހާލަތުގެ ދަށުން އިއުލާނުކުރި ފުރަބަންދާއި ގުޅިގެން ކޭސްތަކުގެ އަދަދު މަދުކޮށްލެވުނު ނަމަވެސް މިހާރު އެވްރެޖްކޮށް ދުވާލަކު 100އެއްހާ މީހުން އަންނަނީ ޕޮޒިޓިވް ވަމުންނެވެ. ގިނައީވެސް ދިވެހިންނެވެ.\nކޯވިޑާއި ގުޅިގެން ސިއްހީ ކުއްލި ނުރައްކަލުގެ ހާލަތު އިއުލާނުކުރީ މި އަހަރުގެ މާރިޗް މަހުގެ 12 ވަނަ ދުވަހުގައެވެ. މާލެ ސަރަހައްދު ފުރަބަންދުކުރީ އޭޕްރީލް މަހުގެ 15 ވަނަ ދުވަހު މާލެއިން ޕޮޒިޓިވް ކޭހެއް ފެނިގެންނެވެ.\nއެއަށްފަހު ޖުލައި އެކެއްގައި ފުރަބަންދު އުވާލި ނަމަވެސް މިހާރު އަނެއްކާވެސް މިވަނީ ފިޔަވަޅުތައް ވަރުގަދަކުރަން ފަށާފައެވެ. އެގޮތުން މިހާރު އަންނަނީ ރޭގަނޑު 10 އިން ފަތިހު ފަހަކަށް މާލެ ސަރަހައްދުގައި ކާފިއު ހިންގަމުންނެވެ.


ލަންދޫގެ މިސްކިތެއް އުވާލައިފި. | Landhooinfo\nލަންދޫގެ މިސްކިތެއް އުވާލައިފި.\nކޮންމެއަހަރަކުވެސް ސަރުކާރުންދަނީ މިސްކިތްތައްބިނާ ކުރުމާއި މަރާމާތުގެ މަސައްކަތް ކުރައްވަމުން – އިސްލާމިކް މިނިސްޓްރީ\nއުވާލެވިފައިވާ ، ލަންދޫ އިރުމަތީ އަވަށު އަންހެނުންގެ މިސްކިތް ( މަސްޖިދުއްނޫރު ) / ފޮޓޯ: ލަންދޫއިންފޯ\nނ.ލަންދޫގައި ޒަމާނުއްސުރެ އަންހެނުން ނަމާދުކުރަމުން އައި މިސްކިތެއްކަމަށްވާ “މަސްޖިދުއްނަޞްރު” އުވާލައިފިއެވެ.\nލަންދޫ ކައުންސިލް އިދާރާއިން އިއްޔެ ޢާއްމުކޮށްފައިވާ އިޢުލާނެއްގައިވަނީ އެމިސްކިތުގެ މުދިމް، ސަރުކާރުގެ މަސްޢޫލިއްޔަތު ތަކާއި މަސައްކަތުން ވީއްލުމުގެ ޕްރޮގްރާމްގައި ބައިވެރިވެ އަމިއްލައަށް ވަޒީފާއިން ވަކިވެފައިވާތީއާއި، އަދި ފަހަކަށްއައިސް މިމިސްކިތަށް ނަމާދަށް އަންހެން ބޭކަނބަލުން ނުދާތީ 30 އެޕްރީލް 2012 ވަނަދުވަހުން ފެށިގެން އެމިސްކިތް އުވާލާގޮތަށް ނިންމީކަމުގައެވެ.\nމިމިސްކިތަކީ ކުރީގެ ކައުންސިލަރ އަލްފާޟިލް މަޖުދުﷲ ޢަބުދުއްރައްޒާޤުގެ ވެރިކަމުގައިވެސް އުވާލަން މަސައްކަތްކޮށްފައިވާ މިސްކިތެކެވެ. އޭރު ރަށުގައިތިބި ނުފޫޒު ގަދަ ބައެއް ބޭފުޅުން އެކަމާ އިދިކޮޅަށް ސަރުކާރުގެ ކަމާބެހޭ ފަރާތްތަކުގައި ޝަކުވާކޮށްގެން އެކަން ހުއްޓުވާފައިވާ ކަމަށް މަޢުލޫމާތު ލިބިފައިވެއެވެ.\nސައުދީ ސަރުކާރުގެ ހިލޭ އެހީގެ ދަށުން ޢިމާރާތްކުރެވުނު އިތުރު މިސްކިތްތަކެއް މިއަދު ހުޅުވައިފި\nސައުދީ ސަރުކާރުން ރާއްޖެއަށް ހިލޭ އެހީގެ ދަށުން ޢިމާރާތްކޮށްދެއްވި އެ މިސްކިތްތައް ހުޅުވައިދެއްވީ، އިސްލާމިކް މިނިސްޓަރު ޑރ. އަހުމަދު ޒިޔާދު …\nއާ. މިސްކިތް ނެތުންވެސް އެއީ މީސްމީހުން ނަމާދާ ދުރުވާނެކަމެއް… އެހެންތަ ހީކުރީ ލައިބު.\nއަންހެނުން ނަމާދުކުރަން ވަކި މިސްކިތެއް ހުންނަންޖެހޭކަމަށް ކީރިތި ރަސޫލާ(ޞ) ސުންނަތުން ފެންނާކަށް ނެތް.. އަންހެނުންގެ “ނަމާދު ގެ” އަކީ އެކަނބަލުންގެ ގެ… ދަލީލު ލިބެނީ އެންމެ ހެޔޮކަން ބޮޑީ އެކަނބަލުންގެ ގޭގައި ކުރާ ނަމާދުގައި ކަމަށް.. ޢީދުނަމާދާއި ބޭނުންނަމަ އެހެނިހެން ނަމާދުވެސް ކުރަންޖެހޭނީ ފިރިހެނުންވެސް ނަމާދުކުރާ “މަސްޖިދު” ގައި…\nމިސްކިން ނެތިގެންތަ މީހުން ނަމާދަށް ނުދަނީ…….\nލަންދޫ ކައުންސިލަކީ ލާދީނީ ކައުންސިލެއް. އިސްތިއުފާ . މިސްކިތް އުވާލިވަރު ވަރު ކޮށްލާނަން.


Ithubaaru neh kamuge massalaigai javaabudhaaree vaan Zaha ah notice fonuvaifi - AO News\nއިތުބާރުނެތް ކަމުގެ މައްސަލައިގައި ޖަވާބުދާރީވާން ޒަހާއަށް ނޯޓިސް ފޮނުވައިފި\nޝަރީޒް އެންޑް އެގްރިކަލްޗަރ މިނިސްޓަރު ޒަހާ ވަހީދުގެ އިތުބާރު ނެތް ކަމުގެ ވޯޓް ނަގަން ހުށަހަޅާފައިވާތީ މައްސަލާގައި ޖަވާބު ދާރީވުމަށް ޒަހާ އަށް ނޯޓިސް ފޮނުވައިފި އެވެ.\nމަޖިލީހުގެ މީޑިއާ ޑިރެކްޓަރު ހަސަން ޒިޔާއު ވިދާޅުވީ މައްސަލައިގެ ނޯޓިސް މިއަދު ޒަހާއަށް ފޮނުވާފައިވާ ކަމަށެވެ.\nއިދިކޮޅަށް ނިސްބަތްވާ ގިނަ މެމްބަރުންތަކެއް ޒަހާއަށް ދެކޮޅަށް ހުށަހެޅި މައްސަލައިގައި ޖުމްލަ 10 މެމްބަރުން ސޮއިކުރައްވާފައިވާއިރު އޭގެ ތެރޭގައި ކާށިދޫ ދާއިރާގެ މެމްބަރު އަބްދުﷲ ޖާބިރުވެސް ހިމެނިލައްވަ އެވެ.\nމަޖިލީހަށް ހުށަހެޅި މިނިސްޓަރު ޒަހާގެ އިތުބާރު ނެތްކަމުގެ އެ މައްސަލައިގައި ބުނެފައިވާ ގޮތުގައި އޭނާގެ މައްޗަށް އިތުބާރު ނެތް ކަމުގެ މައްސަލައެއް ހުށަހަޅަން ޖެހުނީ މި ސަރުކާރުން މަސްވެރިންނަށް ވެފައިވާ އެތައް ވައުދެއް ފުއްދުމުގައި މިނިސްޓަރަށް އެކަށީގެންވާ ގޮތެއްގައި މަސައްކަތް ނުކުރެވޭތީ އެވެ. އެގޮތުން އެ މައްސަލައިގައި ބުނެފައި ވަނީ މަހަށް ހަމަ އަގު ހޯދައިދިނުމާއި މަސްވެރިންނަށް އައިސްލިބޭނެ ގޮތާއި މަސްވެރިންގެ ޖީބަށް ޑޮލަރު ލިބޭނެ ގޮތް ހަދައިދިނުމަށް މި ސަރުކާރުން ވެފައިވާ ވައުދުތައް ފުއްދެމުން ނުދާ ކަމަށެވެ.\nއެހެން ކަމުން ފިޝަރީޒް މިނިސްޓަރު ޒަހާ ވަހީދު އަދާނުކުރެވޭތީ އެކަމަަނާ މަގާމުގައި ހުންނެވުމަކީ މަސްވެރިންނާއި މަސްވެރި އާއިލާތަކަށްވެސް އިތުރު ނިކަމެތި ކަމެއް ލިބޭނެ ކަމެއް ކަމަށްވާތީ ޒަހާގެ އިތުބާރު ނެތް މައްސަލަ ހުށައަޅާ ކަމަށެވެ.\nޒަހާއަކީ ރައީސް މައުމޫން އަބްދުލް ގައްޔޫމްގެ “އެމްއާރުއެމް” ޕާޓީގެ ސްލޮޓްގައި މިނިސްޓަރުކަމަށް ވަޑައިގެންނެވި ބޭފުޅެކެވެ.\nމަޖިލިސް ގަވައިދުގެ 207 ވަނަ މާއްދާގެ (ށ) ގައި ވާގޮތުން ވަޒީރުންގެ މަޖިލީހުގެ މެމްބަރެއްގެ އިތުބާރު ނެތް ކަމުގެ މައްސަލައެއް މަޖިލީހަށް ހުށަހަޅައިފި ނަމަ އެ މައްސަލައެއްގެ ބަހުސް ފެށުމުގެ 14 ދުވަސް ކުރިން އެކަން އެ ވަޒީރަކަށް އަންގަން ވާނެ އެވެ. އަދި އެ ބަހުސްގައި އަނގަބަހުންނާއި ލިޔުމުން ޖަވާބު ދާރިވުމުގެ ފުރުސަތު އެ ވަޒީރަކަށް ދޭން ވާނެ ކަމަށްވެސް ބުނެފައިވެ އެވެ.\nވަޒީރެއްގެ އިތުބާރު ނެތް ކަމަށް ފާސްވާނީ ވޯޓުގެ އަޣުލަބިއްޔަތު ލިބިގެން ކަމަށް މަޖިލިސް ގަވައިދުގައި ވަނީ ބުނެފަ އެވެ.\nޒަހާގެ އިތުބާރު ނެތް މައްސަލަ މަޖިލީހަށް ހުށައަޅާފައިވާއިރު މަޖިލީހުގެ މެޖޯރިޓީ އޮތް އެމްޑީޕީގެ މެންބަރުންގެ އެންމެ ބޮޑު ފާޑުކިޔުމެއް އަމާޒުވާ އެއް މިނިސްޓަރަކީވެސް ޒަހާ އެވެ. މަގާމުގެ މަސްއޫލިއްޔަތު އަދާކުރެވޭ ކަމާމެދު އެމްޑީޕީގެ ބައެއް މެންބަަރުން ތަކުރާރުކޮށް ސުވާލު އުފައްދާފައިވެއެވެ. އަދި ޒަހާގެ އިސްތިއުފާއަށްވެސް އެމްޑީޕީގެ މެންބަރުން މީގެ ކުރިން ގޮވާލާފައިވެއެވެ.\nރައްޔިތުންގެ މަޖިލިސްފިޝަރީޒް މިނިސްޓަރ ޒަހާ ވަހީދު\nއެމްޑީޕީ މީހުން ވޯޓުލާން ނުނިކުތީ ޔާމީން މިނިވަންކުރާ ވާހަކަ ދައްކާތީ ކަންބޮޑުވެގެން: އާޒިމް\nމަޖިލީހުގެ މެމްބަރުންނަށްވެސް ބޭނުން ވަރަކަށް ސަލާން ނުބުނެވޭ ގޮތަށް އިސްލާހެއް ހުށަހަޅައިފި\nއޮޑިޓް އޮފީސް އޮޑިޓްކޮށްދޭނެ ފަރާތެއް ހޯދަނީ


Border bandhu kuruan mashvaraa eh nukurey: Tharujamaan\nބޯޑަރު ބަންދު ކުރުމުގެ މަޝްވަރާއެއް ނުހިނގާ: ތަރުޖަމާން\nކޮވިޑާ ގުޅިގެން ބަންދު ކުރުމަށް ފަހު 15 ޖުލައި 2020 ގައި ބޯޑަރު ހުޅުވުމާއެކު ފުރަތަމަ އައި ބޯޓުގެ ފަތުރުވެރިޔަކު ބޯޓުން ބަހަށް އަރަނީ -- ފޮޓޯ: އަވަސް އޮންލައިން\nރާއްޖޭގެ ބޯޑަރު އަލުން ބަންދު ކުރަން މަޝްވަރާ ކުރަން ފަށާފައިވާ ކަމަށް ފެތުރިފައިވާ ވާހަކަތައް ސަރުކާރުން ދޮގު ކޮށްފި އެވެ.\nކޮވިޑް-19 ފެތުރުން އިތުރުވެ ބަލި ޖެހޭ މީހުނާއި ބަލީގައި މަރުވާ މީހުންގެ އަދަދު ދަނީ ރާއްޖޭގައި އިތުރުވަމުންނެވެ. އެކަމާއި ގުޅިގެން މިދިޔަ ބުދަ ދުވަހުން ފެށިގެން ހަރުކަަށި ފިޔަވަޅުތަކެއް ރާއްޖެއިން އަޅާޢީ ދަނީ ތަންފީޒު ކުރަމުންނެވެ. އޭގެ ފަހުން އިތުުރު ފިޔަވަޅުތަކެއް އެޅުމަށް ނިންމާ ބޯޑަރު ބަންދު ކުރުމުގެ މަަޝްވަރާތަކެއް ވެސް ހިނގަމުންދާ ކަމަށް ބުނެ ވެސް ވާހަކަތައް ދަނީ ފެތުރެމުންނެވެ.\nއެކަމާއި ގުޅޭގޮތުން ސަރުކާރުގެ ތަރުޖަމާން މުހައްމަދު މަބުރޫކް އަޒީޒު މިއަދު ވިދާޅުވީ ބޯޑަރު ބަންދު ކުރުމުގެ އެއްވެސް މަޝްވަރާއެއް ކުރިއަށް ނުދާ ކަމަށެވެ. އަދި ބޯޑަރު ބަންދު ކުރާތީ އެކަން ބޭރުގައި ކިޔަވަން ތިބި ދަރިވަރުންނަށް އަންގާފައިވާ ކަަމަށް ދެކެވޭ ވާހަކަތަކަކީ ހަގީގަތެއް ނޫން ކަމަށް ވެސް އޭނާ ވިދާޅުވި އެވެ.\nރާއްޖެ އަށް އައި ޓޫރިސްޓަކު ވީއައިއޭގެ އިމިގްރޭޝަން މުވައްޒަފެއް ވާހަކަ ދައްކަނީ -- ފޮޓޯ: އެމްއޭސީއެލް\nމިދިޔަ އަހަރު ރާއްޖޭގެ ބޯޑަރު ބަންދުކުރި އެވެ. ކޮވިޑް-19 އިގެ ބަލި ފެތުރުން ކޮންޓްރޯލް ކުރަން އެ ފަހަރު ބޯޑަރު ބަންދު ކޮށްފައި ވަނީ މާޗް 27 ވަނަ ދުވަހު އެވެ. ގާތްގަނޑަކަށް ހަތަރު މަހަށް ފަހު ބޯޑަރު ހުޅުވީ ޖުލައި 15، 2020 ގައެވެ.\nބަލި ފެތުރުން ކޮންޓްރޯލް ކުރުމަށް މާލެ ސަރަހައްދުގައި ހަވީރު ހަތަރަކުން ހެނދުނު އަށަކަށް 16 ގަޑިއިރު ދަނީ ކާފިއު ހިންގަމުންނެވެ. އަދި އެ ނޫން ވަގުތުތަކުގައި ވެސް ބޭރުގައި އުޅުން ވަނީ މަނާ ކޮށްފަ އެވެ. އެ ވަގުތުތަކުގައި ޒަރޫރީ ބޭނުންތަކަށް ނުކުމެވެނީ ފުލުހުން ދޫކުރާ ހާއްސަ ހުއްދައެއްގެ ދަށުންނެވެ. އެ ހުއްދަ ދެނީ ކޮންމެ ގޭބީސީއަކަށް ދެ މީހަކަށެވެ. އެ ނޫން ބަޔަކަށް ބޭރަށް ނިކުމެ ނޫޅެވެއެވެ.\nރައީސް އިބްރާހިމް މުހައްމަދު ސޯލިހު މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 މުހައްމަދު މަބްރޫކް އަޒީޒް އިމިގްރޭޝަން ވެލާނާ އިންޓަނޭޝަނަލް އެއާޕޯޓް އެމްއޭސީއެލް ކޮވިޑް-19 އިގެ ބަލާއާފާތް


editor | Help Find Ahmed Rilwan (@moyameehaa) | Page 2\nރިލްވާން ގެއްލުނު މައްސަލާގައި ހަތަރު ވަނަ މީހަކު ހައްޔަރުކޮށްފި\nމިނިވަން ނިއުސްގެ ނޫސްވެރިޔާ އަހުމަދު ރިލްވާން ގެއްލުނު މައްސަލައިގެ ތުހުމަތަށް ހަތަރު ވަނަ މީހަކު މިއަދު ހައްޔަރުކޮށްފި އެވެ. ފުލުހުން ބުނީ ކޯޓް އަމުރެއްގެ ދަށުން މިއަދުގެ ވަގުތެއްގައި ހައްޔަރުކުރީ އުމުރުން 25 އަހަރުގެ ފިރިހެނެއް ކަމަށެވެ. އަދި މި މީހާގެ ބަންދާ މެދު ގޮތެއް ނިންމުމަށް ކޯޓަށް ހާޒިރު ކުރުމުން، ހޯމް މިނިސްޓްރީން ކަނޑައަޅާ ތަނެއްގައި ފަސް ދުވަހަށް ހައްޔަރު ކުރުމަށް އަމުރު ދީފައިވާ ކަމަށް ފުލުހުން ބުންޏެވެ. read more…\nމީގެ މަހެއްހާ ދުވަސް ކުރިން ވީނުވީއެއް ނޭނގި ގެއްލުނު މިނިވަން ނިއުސްގެ ޖާނަލިސްޓް އަހުމަދު ރިލްވާން ހޯދުމަށް ކުރާ ތަހުގީގުގައި މަސައްކަތް ކުރަމުން އަންނަނީ ރަނގަޅު ނަތީޖާއަކާ ހަމައަށް ދިއުމަށް ކަމަށް ފުލުސް އޮފީހުން މިއަދު ބުނެފި އެވެ. ރިލްވާން ގެއްލުނުތާ މިއަދަށް 52 ދުވަސްވެފައިވާއިރު، އެ މައްސަލާގައި ފުލުހުން ވަނީ ކޯޓު އަމުރެއްގެ ދަށުން 22 އަހަރުގެ ދެ ފިރިހެނުންނާއި 24 އަހަރުގެ ފިރިހެނަކު ހައްޔަރުކޮށްފަ އެވެ. ފުލުހުންގެ read more…\nރިލްވާން މައްސަލާގައި ހަތަރު ވަނަ މީހަކު ހައްޔަރުކޮށްފި\nގެއްލިފައިވާ އަހުމަދު ރިލްވާންގެ މައްސަލައިގައި ތުހުމަތަށް އިތުރު މީހަކު ހައްޔަރުކޮށްފި އެވެ. ފުލުހުން ބުނީ މި މައްސަލައާ ގުޅިގެން އިތުރު މީހަކު ހައްޔަރު ކުރީ މިއަދު ކަމަށާއި ތުހުމަތުގައިި ކޯޓް އަމުރެއްގެ ދަށުން މިއަދު ހައްޔަރު ކޮށްފައިވަނީ އުމުރުން 25 އަހަރުގެ ފިރިހެނެއް ކަމަށެވެ. އަދި އެމީހާގެ ބަންދާމެދު ގޮތެއް ނިންމުމަށް ކޯޓަށް ހާޒިރުކުރުމުން ހޯމް މިނިސްޓްރީން ކަނޑައަޅާ ތަނެއްގައި ބަންދު ކޮށްގެން ތަހުގީގު ކުރިއަށް ގެންދިޔުމަށް ފަސް ދުވަހުގެ read more…\nރިލްވާންގެ މައްސަލާގައި ތިން މީހަކު ހައްޔަރުކޮށް ބަންދުގެ މުއްދަތު ޖަހައިފި\nމިނިވަން ނިއުސްގެ ނޫސްވެރިޔާ އަހުމަދު ރިލްވާން ގެއްލުނު މައްސަލައިގެ ތުހުމަތަށް ތިން މީހަކު ހައްޔަރުކޮށް އެ މީހުންގެ ބަންދުގެ މުއްދަތު ކްރިމިނަލް ކޯޓުން މިއަދު ޖަހައިފި އެވެ. ފުލުހުން ބުނި ގޮތުގައި އެ ތިން މީހުންގެ ތެރެއިން ދެ މީހެއްގެ ބަންދުގެ މުއްދަތަށް މިއަދު ވަނީ ފަސް ދުވަސް ޖަހައިފަ އެވެ. އަދި އަނެއް މީހާގެ ބަންދުގެ މުއްދަތަށް ހަތް ދުވަސް ޖަހައިދީފައިވާ ކަމަށް ފުލުހުން ބުންޏެވެ. އެހެން ނަމަވެސް read more…\nThe Maldives Police Services today confirmed three men have been arrested in relation to the disappearance of Minivan News journalist Ahmed Rilwan. Today marks the 51st day since Rilwan went missing. He is believed to have been abducted at knife point from outside his apartment building in Hulhumalé at 2am read more…\nނޫސްވެރިޔާ އަހުމަދު ރިލުވާން އަބްދުﷲ ގެއްލުނުތާ 50 ދުވަސްވެފައި ވަނިކޮށް އެ މައްސަލައާ ގުޅިގެން ތުހުމަތަށް ތިން މީހަކު ހައްޔަރުކޮށް އެ މީހުންގެ ބަންދުގެ މުއްދަތު ޖަހައިފި އެވެ. މި މައްސަލައާ ގުޅިގެން އިއްޔެ ތިން މީހަކު ހައްޔަރުކޮށްފައިވާ ކަން ފުލުހުން ވެސް ވަނީ ކަށަވަރުކޮށްދީފަ އެވެ. ފުލުހުން ބުނީ އެ ތިން މީހުން ހައްޔަރުކޮށް މުއްދަތު ޖެހުމަށް މިއަދު ކްރިމިނަލް ކޯޓަށް ހާޒިރު ކުރުމުން އޭގެ ތެރެއިން އެކެއްގެ read more…\nby Aishath Velezinee A private investigation by Glasgow-based Athena Intelligence and Security into the disappearance of Rilwan (aka Rizwan, @moyameehaa),aMaldivian journalist missing since August 8, 2014, has not led people any closer to finding him nor has it firmly established how he disappeared. Instead, the PI report has read more…\nމިނިވަން ނިއުސް އަށް އިންޒާރުތަކެއް ދިނުމަށް ފަހު ސީސީޓީވީ ހަލާލުކޮށްލައި އެ އޮފީސް ހިންގާ އިމާރާތަށް ވަންނަ ހުނަން ދޮރަށް ކަތިވަޅި ޖެހި މައްސަލަ، އަވަސް މައްސަލައެއްގެ ގޮތުގައި ބެލުމަށް މޯލްޑިވްސް ޖާނަލިސްޓް އެސޯސިއޭޝަން (އެމްޖޭއޭ) އިން ކަމާއި ބެހޭ އިދާރާތަކަށް މިއަދު ގޮވާލައިފި އެވެ. އެމްޖޭ އިން ނެރުނު ބަޔާނުގައި ބުނީ ރާއްޖޭގައި ފުޅާ ދާއިރާއެއްގައި ނޫސްވެރިކަން ކުރަމުން އަންނަ މިނިވަން ނިއުސްގެ ސީސީޓީވީ ކެމެރާ ހަލާކުކޮށްލައި، އެ read more…\nމިނިވަން ނިއުސްގެ އޮފީހުގެ ސީސީޓީވީ ކެމެރާ ހަލާކުކޮށްލައި، އެ އިމާރާތަށް ވަންނަން ހުންނަ ދޮރަށް މިއަދު ކަތިވަޅިއެއް ޖަހައިފި އެވެ. މިނިވަން ނިއުސްގެ ޑެޕިއުޓީ އެޑިޓަރު ޒަހީނާ ރަޝީދު ވިދާޅުވީ ސޯޝަލް މީޑިއާ އިން އިންޒާރުތަކެއް ދިނުމަށް ފަހު އެ އޮފީހުގެ ސީސީޓީވީ މިއަދު ހަލާލުކޮށްލީ، މާލޭގެ މަޝްހޫރު ގޭންގެއްގެ ލީޑަރު ކަމަށެވެ. އެއީ މިނިވަން ނޫހުގެ ގެއްލިފައިވާ ރިޕޯޓަރު އަހްމަދު ރިލުވާނާ ގުޅޭ ގޮތުން މޯލްޑިވިއަން ޑިމޮކްރެސީ ނެޓްވޯކުން read more…\nމިނިވަން ނިއުސްގެ ނޫސްވެރިޔާ އަހްމަދު ރިލްވާނަށް ވީނުވީއެއް ނޭނގިގެން ހޯދަމުން ދާއިރު އެކަމާ ގުޅިގެން ފުލުހުން ހިންގާ ތަހުގީގަށް ބައެއް ފަރާތްތަކުން ދަނީ ވަރަށް ބޮޑަށް ފާޑުކިޔަމުންނެވެ. ރިލްވާން ނުފެނި ގިނަ ދުވަސް ވާތީ އާއި ރިލްވާން ހޯދަން ފުލުހުން އެކަށީގެންވާ މަސައްކަތެއް ނުކުރާ ކަމަށާއި އެކަމާ ބެހޭ މައުލޫމާތެއް ވެސް އާންމު ނުކުރާ ކަމަށް ބުނެ ޝަކުވާތައް ވަނީ ގިނަވެފަ އެވެ. އެ ފާޑުކިޔުންތަކުގެ ތެރެއިން މޯލްޑިވިއަން ޑިމޮކްރަސީ read more…


vnews - Hohalhaige therein jumla 8 kudhin salaamathun beyrah nerefi\nތައިލެންޑްގެ ހޮހަޅައިގައި ތާށިވެފައިތިބި ކުދިންގެ ތެރެއިން މިހާތަނަށް 8 ކުދިން ސަލާމަތްކޮށްފި\n"ތަމް ލުއަންގް" ހޮހަޅައިން މިއަދު ނެރުނު އިތުރު ކުދިން އެމްބިއުލެންސްއަށް އަރުވައިގެން ގެންދަނީ - ފޮޓޯ: އޭ.އެފް.ޕީ\nތައިލެންޑްގައި ހޮހަޅައެއްގައި ތާށިވެފައިވާ ފުޓްބޯޅަ ޓީމުގައި ހިމެނޭ 12 ކުދިންގެ ތެރެއިން މިހާތަނަށް 8 ކުދިން ސަލާމަތުން ބޭރަށް ނެރެވިފައިވާކަމަށް، މިކުދިން ސަލާމަތް ކުރުމަށް ހިންގާ އޮޕަރޭޝަންގައި އެންމެ އިސްކޮށް ހަރަކާތްތެރިވާ ތައިލެންޑްގެ ނޭވީ ސީލްއިން ހާމަކޮށްފިއެވެ.\nތައިލެންޑް ނޭވީ ސީލްއިން މިކަން ހާމަކޮށްފައިވަނީ، އެ މީހުންގެ ފޭސްބުކް ރަސްމީ ޕޭޖްގައި ޝާއިއުކުރި ޕޯސްޓެއްގައެވެ.\n"ދެދުވަސް! 8 ވައިލްޑް ބޯރސް! ހޫޔާ!" ނޭވީ ސީލްގެ ފޭސްބުކް ޕޭޖްގައި ޕޯސްޓްކޮށްފައިވާ ލިއުމުގައި ވެއެވެ. "ވައިލްޑް ބޯރސް" އަކީ ހޮހަޅައިގައި ތާށިވެފައިވާ ކުދިން ނިސްބަތްވާ ފުޓްބޯޅަ ޓީމުގެ ނަމެވެ.\nތައިލެންޑްގެ އުތުރުގައި ހުރި ފަރުބަދަތަކެއްގެ ތެރޭގައިހުރި "ތަމް ލުއަންގް" ނަމަކަށްކިޔާ ހޮހަޅައެއްގައި ތާށިވެފައިވަނީ، މިޓީމުގެ 12 ކުޅުންތެރިންނާއި، އެ ޓީމުގެ ކޯޗެވެ.\nއެޓީމު ހޮހަޅައިގައި ތާށިވެފައިވަނީ މިދިޔަ ޖޫންމަހުގެ 23 ވަނަ ދުވަހު ޕްރެކްޓިސް ނިންމާފައި ދަމުން އެތަނަށް ވަދެ އުޅެނިކޮށް ބޯކޮށް ވާރޭވެހި، ފަރުބަދަމަތިން ދެމިގެންއައި ފެންގަނޑު ހޮހަޅައިގެ ތެރެއަށް ވަނުމާ ގުޅިގެންނެވެ.\nފެންގަނޑު ވަނުމުން، ހޮހަޅައަށް ވަންނަ ދޮރު ބަންދުވެ، އެކުދިންނާއި، ކޯޗު އޭގެ ނުވަދުވަސް ފަހުން ފެނުނީ ހޮހަޅައިގެ އެންމެ ފުލުގައި ފެންގަނޑުން ސަލާމަތްވެ އުސްތާކަށް އަރާ ތިއްބައެވެ.\nމިކުދިންނާއި، ކޯޗު ސަލާމަތް ކުރުމުގެ ވަރުގަދަ އޮޕަރޭޝަން ތައިލެންޑްގެ ނޭވީ ސީލްއާއި، ބައިނަލްއަގްވާމީ ޚާއްސަ ތަޖުރިބާކާރުން ފަށާފައިވަނީ އިއްޔެއެވެ. އެގޮތުން، އިއްޔެގެ މަސައްކަތުން ހަތަރުކުދިން ސަލާމަތް ކޮށްފައިވާއިރު، މިއަދުގެ މިހާތަނަށް އިތުރު ހަތަރުކުދިންވަނީ ހޮހަޅައިން ނެރެފައެވެ.\nހޮހަޅައިގައި މިހާރު ބާކީ ތިބީ އިތުރު ހަތަރުކުދިންނާއި، ކޯޗެވެ.\nހޮހަޅައިގައި ބާކީތިބި ކުދިންނާއި، އެކުދިންގެ ކޯޗް ސަލާމަތުން ބޭރަށް ނެރުމުގެ މަސައްކަތްވެސް ޓީމުތަކުން ކުރަމުން އެބަގެންދެއެވެ.


Afaal vidhaalhuvee emme kuda ageh gai Covid test hadhanee ADK gai kamah | Mihaaru\nއަފްއާލް ވިދާޅުވީ، އެންމެ ކުޑަ އަގެއްގައި ކޮވިޑް ޓެސްޓު ހަދަނީ އޭޑީކޭގައި ކަމަށް\n09 ޖޫން 2020 - 01:47 14 comments\nކޮވިޑް-19 އަށް ޓެސްޓު ކުރަން އޭޑީކޭ ހޮސްޕިޓަލުން ނަގަނީ ވަރަށް ކުޑަ އަގެއް ކަމަށް އެ ހޮސްޕިޓަލުން ރޭ ބުނެފި އެވެ.\nނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ން ބޭއްވި މީޑިއާ ބްރީފިންގައި ނޫސްވެރިއެއްގެ ސުވާލަކާ ގުޅިގެން އޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަހުމަދު އަފްއާލް ވިދާޅުވީ، އެ ހޮސްޕިޓަލުން ކޮވިޑް-19 ގެ ޓެސްޓަކަށް ނަގަނީ 675ރ. ކަމަށެވެ. އިތުރު އަގުތަކެއް ނޫޅޭނެ ކަމަށް އޭނާ ވިދާޅުވި އެވެ.\nރާއްޖޭގެ ފުރަތަމަ އަމިއްލަ ހޮސްޕިޓަލުން ވަނީ ކޮވިޑް-19 އަށް ޓެސްޓު ކުރުމަށް ޕީސީއާރު މެޝިނެއް ގެނެސް މިދިޔަ މަހުގެ ފަހުކޮޅުން ފެށިގެން ޚިދުމަތް ފަށައިފަ އެވެ. އެއާ އެކު، ސަރުކާރުން އަންނަނީ އޭޑީކޭ ހޮސްޕިޓަލުގެ ލެބޯރެޓަރީ ވެސް ބޭނުންކުރަމުންނެވެ.\nއެ ހޮސްޕިޓަލުގައި ހަދާ ކޮވިޑް-19 ގެ ހުރިހާ ޓެސްޓަކަށް ސަރުކާރުން ފައިސާ ދޭނެ އެވެ.\nއަފްއާލް ވިދާޅުވީ، ކޮވިޑް-19 ގެ ޓެސްޓަށް އޭޑީކޭ ހޮސްޕިޓަލުން ޗާކްކުރަނީ މިވަގުތު ރާއްޖޭގައި އެ ޓެސްޓު ހަދައިދޭ އެންމެ ހެޔޮ އަގުކަން ޔަގީންކަމާ އެކު ވިދާޅުވާން ކެރިވަޑައިގަންނަވާ ކަމަށެވެ.\n"ޔުނިޓް ކޮސްޓެއް މީގައި ހަދައިފި ކަމަށް ވަންޏާ ޓެކްސް ޕޭއާއެކު ދައްކާނެ ހަމަ އެންމެ ކުޑަ އަގޭ އަޅުގަނޑުމެން މި ނަގަނީ،" އަފްއާލް ވިދާޅުވި އެވެ.\nއޭނާ ވިދާޅުވި ގޮތުގައި ޕީސީއާރު މެޝިން ހޯދަން އެ ހޮސްޕިޓަލުން އޯޑަރުކުރީ މިދިޔަ ފެބްރުއަރީ މަހު އެވެ. ނަމަވެސް އެ މެޝިނަށް ދުނިޔޭގެ އެކި ގައުމުތަކުގައި އޮތް ޑިމާންޑާ އެކު، ރާއްޖެއަށް އެ ލިބުނީ މިދިޔަ މަހުގަ އެވެ.\nއެންއީއޯސީން ރޭ ބޭއްވި މީޑިއާ ބްރީފިންގައި އަފްއާލް ނޫސްވެރިއެއްގެ ސުވާލު އަޑުއައްސަވަނީ.\nއަފްއާލް ވިދާޅުވީ، ކޮވިޑް-19 ގެ ޓެސްޓެއް ހަދާއިރު، ލެބޯރެޓަރީގައި، ފުލް ކިޓުގައި ތިން މީހުން ތިބެން ޖެހޭ ކަމަށާއި ރައްކާތެރިވުމަށް ބޭނުންވާ ތަކެއްޗާ އެކު، ޓެސްޓު ހަދައިދޭން ނަގަނީ ހަގީގަތުގައި ކުޑަ އަގެއް ކަމަށެވެ.\nއެހާ ކުޑަ އަގެއްގައި އެ ޓެސްޓު ހަދަނީ އަފްއާލް ވިދާޅުވި ގޮތުގައި، މިފަދަ ހާލަތެއްގައި ސަރުކާރަށް އެހީތެރިކަން ފޯރުކޮށްދިނުމުގެ މަގުސަދުގަ އެވެ. އޭނާ ވިދާޅުވީ، ބައިވަރު ޓެސްޓުތަކެއް ހަދައިގެން ފައިދާއެއް ހޯދުމަކީ އޭޑީކޭގެ މަގްސަދެއް ނޫނެވެ. މިހާރު ކުރިމަތިވެފައިވާ ބަލިމަޑުކަމުން ސަލާމަތްވި ނަމަވެސް ކުރިއަށް އޮތް ތަނުގައި ކޮވިޑް-19 އިން ރައްކާތެރިކަން ކަށަވަރުކޮށްދޭން ޓެސްޓުތައް ހެދޭނެ ކަމަށް އޭނާ ވިދާޅުވި އެވެ.\nއޭޑީކޭ ހޮސްޕިޓަލް ތިން ބާވަތެއްގެ ޓެސްޓު ހަދަ އެވެ. އެއީ ކޮވިޑް-19 ޖެހިފައިވާކަން ކަށަވަރުކުރަން ހަދާ ޓެސްޓާއި އެންޓި ބޮޑީ ޓެސްޓް އަދި ރެޕިޑް ޓެސްޓެވެ. އެ ޓެސްޓުތައް ހަދަނީ ސަރުކާރުން ފޮނުވާ ސާމްޕަލްތަކާއި އެޑްމިޓުކޮށްގެން ފަރުވާ ހޯދާ މީހުންގެ ތެރެއިން ޓެސްޓު ހަދަންޖެހޭ މީހުން އަދި އެ ނޫން ހާލަތެއްގައި ވެސް ސަރުކާރުން ހުއްދަ ދޭ މީހުންގެ އެވެ.\nއަފްއާލް ވިދާޅުވި ގޮތުގައި އެ ހޮސްޕިޓަލުން 2018 ވަނަ އަހަރު ބޭނުންކުރަން ފެށި ޑރ. އާރުޖޭސީ ޕާންޑިއަން ވިންގު ވެސް ހުރީ ކޮވިޑް-19 ގެ ބަލި މީހުންނަށް ފަރުވާ ދިނުމަށް ތައްޔާރީ ހާލަތުގަ އެވެ.\n"ކޮވިޑް ފެސިލިޓީއެއްގެ ގޮތުގައި، ކޮންޓިންޖެންސީ އަށް ތައްޔާރީ މަސައްކަތްތަކެއް ސަރުކާރާ އެކު އޭޑީކޭ ހޮސްޕިޓަލުން ކުރި. އެގޮތުން 58 އެނދުގެ އެއް ފެސިލިޓީ، ޑރ. ޕާންޑިއަން ވިންގް. އެއީ ކޮވިޑް ޓްރީޓްމަންޓް، ކޮންޓިންޖެންސީގައި އެ ހާލަތުގައި ފެސިލިޓީ ބޭނުންކުރަން ޖެހިއްޖެ ހާލަތެއްގައި ބޭނުންކުރުމަށް އެތަނުގެ 58 އެނދާއި ކަރަންޓާއި ފެނާއި ފްރީ އޮކްސިޖަނާއި އަދި އެހެނިހެން އާލަތްތަކާއެކު ދިނުމަށް ތައްޔާރުވި،" އަފްއާލް ވިދާޅުވި އެވެ.\nއަފްއާލް ވިދާޅުވީ، ކޮވިޑް ނޫން ބަލިތަކަށް ފަރުވާ ދިނުމަށް ވަރަށް ބޮޑަށް ތައްޔާރުވި ކަމަށާއި އޮންލައިންކޮށް ޑޮކްޓަރަށް ދެއްކޭނެ އިންތިޒާމުތައް ހަމަޖައްސައި އެކަން ވަރަށް ފުޅާކޮށް ގެންދިޔަ ކަމަށެވެ.\nއިތުރު ލިޔުންތައް އޭޑީކޭ ހޮސްޕިޓަލް އޭޑީކޭ އަހުމަދު އަފްއާލް ސިއްހަތު ބަލިތައް\nކޮވިޑް ޓެސްޓުތައް ހަދާނީ އުސޫލުގެ ތެރެއިން: އޭޑީކޭ


9 kilo ge drug massalaigai iskoh huri kamah bunaa Arushad dhookolli massala isthiunaaf koffi | Mihaaru\nނުވަ ކިލޯގެ ޑްރަގާ އެކު ހައްޔަރުކުރި އަރުޝަދު ދޫކޮށްލި މައްސަލަ އިސްތިއުނާފުކޮށްފި\nނުވަ ކިލޯ ޑްރަގްގެ މައްސަލާގައި ހައްޔަރުކޮށްފައި ވަނިކޮށް ދޫކޮށްލި އަރުޝަދު ޚާލިދު\n22 ފެބުރުއަރީ 2021 - 11:00\nނުވަ ކިލޯގެ މަސްތުވާތަކެތީގެ މައްސަލައެއްގައި ދައުވާލިބޭ އަރުޝަދު ޚާލިދު ދޫކޮށްލި މައްސަލަ އިސްތިއުނާފުކޮށްފި އެވެ.\nމިދިޔަ އަހަރުގެ ކުރީކޮޅު ފުލުހުން ހިންގި އޮޕަރޭޝަނެއްގައި މާލޭގެ ގެއެއް ފާސްކޮށް ނުވަ ކިލޯގެ މަސްތުވާތަކެތި ފެނުނު މައްސަލާގައި ފަސް މީހަކަށް ދައުވާކޮށްފައި ވެ އެވެ. އެއީ ގދ. ހޯނޑެއްދޫ އަލޯރާ، އަރުޝަދު ޚާލިދުގެ އިތުރުން އެ ރަށު ގުލޭނޫރަންމާގޭ، އަލީ ޒުބައިރާއި އެ ރަށު އިރުމަތީގޭ އަހުމަދު ސުނައިނާއި ލ. ކަޅައިދޫ މަތަރެސްމާގޭ، ހުސައިން ޒަހީންގެ އިތުރުން މއ. ވައިލެޓްމާގޭ، އަސްލަމް ނާޒިމެވެ.\nއެ މައްސަލައިގައި ފުލުހުން އަރުޝަދަށް ކުރަނީ މަސްތުވާތަކެތި އެތެރެކުރުމާއި ބައިވެރިވުމުގެ ތުހުމަތެވެ. އެކަމަކު މިދިޔަ ބުދަ ދުވަހު އޭނާ ދޫކޮށްލީ ބަންދުކުރަން ނެރެފައިވާ އަމުރު މުރާޖާ ކުރުމަށް ކްރިމިނަލް ކޯޓަށް ހާޒިރުކުރުމުންނެވެ.\n9 kilo drug massala: Dhauvaa libey ekaku bandhun dhookollaifi\nޕްރޮސެކިއުޓާ ޖެނެރަލް (ޕީޖީ) އޮފީހުގެ މީޑިއާ އޮފިޝަލް އަދި ޕަބްލިކް ޕްރޮސެކިއުޓާ އަހުމަދު ޝަފީއު ވިދާޅުވީ އަރުޝަދު ދޫކޮށްލި މައްސަލަ އިސްތިއުނާފުކުރަން އިއްޔެ ހައި ކޯޓަށް ހުށަހަޅާފައިވާ ކަމަށެވެ.\nއެނގިފައިވާ ގޮތުގައި ދައުލަތުން އަރުޝަދާ ދެކޮޅަށް ހެކިންގެ ގޮތުގައި ހުށަހެޅި ފުލުހުން ވެސް ވަނީ އޭނާއާ ގުޅުންހުރި އެއްވެސް ތަނަކުން މަސްތުވާތަކެތި ނުފެންނަ ކަމަށް ކޯޓުގައި ހެކިބަސް ދީފަ އެވެ. އަދި ތަހުގީގު މަރުހަލާގައި އަރުޝަދާ ދެކޮޅަށް ބަޔާން ދިން އެހެން ހެއްކަކު ވެސް ކޯޓުގައި ބުނެފައިވަނީ އޭރު އެގޮތަށް ބަޔާން ދިނީ ފުލުހުން މަޖުބޫރު ކޮށްގެން ކަމަށެވެ.\nއެ މައްސަލާގައި ނުވަ ކިލޯގެ މަސްތުވާތަކެތީގެ އިތުރުން 4.6 މިލިއަން ރުފިޔާ ވެސް އޮޕަރޭޝަންގައި ހޯދި އެވެ. އަދި އެ އޮޮޕަރޭޝަންގައި ހައްޔަރުކުރި ބައެއް މީހުންގެ އެކައުންޓްތަކުގައި ހުރީ މަސްތުވާތަކެތި ވިޔަފާރިކޮށްގެން ހޯދި ފައިސާ ކަމަށް ތުހުމަތުކޮށް، އެ އެކައުންޓްތައް ވެސް ވަނީ ފްރީޒްކޮށްފަ އެވެ.\nފުލުހުން ޕްރޮސެކިއުޓާ ޖެނެރަލް ހައި ކޯޓް މަސްތުވާތަކެތި\nމިވެސްދެން ބޮޑުކަމެއް.ދޫކޮށްލާނެ.އިސްތިއުނާފު ކޮށްފާނެ.ހައްޔަރު ކޮށްފާނެ.ކިހާދެރަކަމެއް.ހިތަށްއަރާ އިންސާފު ލިބޭނީ ކޮންއިރަކުން ބާވައޭ.މީ ކުޅޭ ކުޅިވަރެއްތަ؟\nދޫކޮށްފާބަހައްޓާ. ވޯޓުން ޖަވާބުދޭނީ.\nފައިސާއިން ހެކިބަސް ބަދަލުކުރެވޭނެ އަދި ހުކުމްވެސް ބަދަލުކުރެވޭނެ. ފައިސާއަކީ ބާރުގަދައެއްޗެއްކަން ހުރިހާ މީހުންނަށްވެސް އިނގޭ\nމީ އަޖައިބެއް ކަހަލަ ކަމެއް! ބަލަ މިފަދަ މައްސަލަތަކުގައި ފުލުހުންވެސް ބިރުގަންނަކަން މިއެގެނީ އެހެންނޫނީ އެމީހުންނަށްވެސް ރައްކާތެރިކަމެއް ނުލިބޭނެކަން ޔަގީންވާތީ! ޔަގީނުންވެސް އެގޭ ކަމަކީ ހެކިދީފައި މިނިވަންކަމާއިއެކު އުޅެން ފަސޭހަނުވާނެކަން. ސަރުކާރަށްވުރެ ޑްރަގްލީޑަރުންގެ މިގައުމުގައި ބާރުގަދަވެފައި ބޭނުންކަމެއްކޮށްލަނީ!


Covid19 Aa Dhekolhah Harukashi Fiyavalhu Thah Elhumah Maumoon Govaalaifi | Hathaavees\nކޮވިޑް19 އާއި ދެކޮޅަށް ހަރުކަށި ފިޔަވަޅުތައް އެޅުމަށް މައުމޫން ގޮވާލައިފި\nޖުލައި 6, 2020 ހަތާވީސް އޮންލައިން\nރައީސް އިބްރާހީމް މުހައްމަދު ސޯލިހް އަދި ކުރީގެ ރައީސް މައުމޫން އަބްދުލް ޤައްޔޫމް / ފޮޓޯ- ޓުވީޓާ\nރާއްޖޭގައި ކޮވިޑް19 ފެތުރޭ މިންވަރާއި އަދި އެ ބަލީގައި މަރުވާ މީހުންގެ ނިސްބަތަށް ބަލާއިރު އެ ބައްޔާއި ދެކޮޅަށް ހަރުކަށި ފިޔަވަޅުތަކެއް އެޅުމަށް ކުރީގެ ރައީސް އަދި ސަރުކާރު ކޯލިޝަން އެމްއާރްއެމްއެގް އިންތިގާލީ ރައީސް، މައުމޫން އަބްދުލްގައްޔޫމް ގޮވާލައްވައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އަދި ރައީސުލްޖުމްހޫރިއްޔާގެ އޮފީސް ޓްވީޓާގައި ޓެގު ކުރެއްވި ޓްވީޓެއްގައި ވިދާޅުވީ ބަލި ފެތުރުން ކޮންޓްރޯލް ކުރުމަށް އަނެއްކާ ވެސް ހަރުކަށި ފިޔަވަޅުތަކެއް އަޅަން ޖެހިފައިވާ ކަމަށެވެ. އެހެންވެ، ހަރުކަށި ފިޔަވަޅުތަކެއް އަޅައި ދިނުމަށް ސަރުކާރުގެ ކަމާބެހޭ ފަރާތްތަކަށް ގޮވާލައްވާ ކަމަށް ވެސް މައުމޫންގެ ޓުވީޓުގައި ވިދާޅުވިއެވެ.\nIn view of the current sharp increase in Covid-19 infection and Covid related deaths, I call on the authorities to reintroduce more stringent measures and ensure that they are strictly implemented to control the spread of this deadly disease. @presidencymv @HPA_MV @MRM_Office\n— Maumoon Abdul Gayoom (@maumoonagayoom) July 6, 2020\nރާއްޖެއިން މިހާތަނަށް މި ބަލީގައި 2،469 މީހަކު ޕޮޒިޓިވްވެފައިވާއިރު ޕޮޒިޓިވްވި މީހުންގެ ތެރޭގައި ހިމެނެނީ 1،279 ދިވެއްސަކާއި ބަންގްލަދޭޝްގެ 876 މީހަކާއި އިންޑިއާގެ 227 މީހަކާއި ނޭޕާލްގެ 44 މީހަކާއި ސްރީ ލަންކާގެ 19 މީހަކާއި އިޓަލީގެ 11 މީހަކާއި ޕާކިސްތާނުގެ ތިން މީހެކެވެ. އަދި "އެހެނިހެން" ކެޓަގަރީގައި 10 މީހަކު ހިމެނެއެވެ.\nމިހާތަނަށް ރާއްޖެއިން ކޮވިޑް19 ޖެހުނު މީހުންގެ ތެރެއިން 2،049 މީހުން ވަނީ ބަލިން ރަނގަޅުވެސް ވެފައެވެ. މިހާރު ބަލި ޖެހިފައިވާ މީހުންގެ ތެރެއިން ފަރުވާ ދެމުން ދަނީ 403 މީހުންނަށެވެ.\nމި ބަލީގައި ރާއްޖެ އިން 12 މީހަކު ވަނީ ނިޔާވެފައެވެ. އެއީ ހަ ދިވެހިންނާއި ބަންގްލަދޭޝްގެ ފަސް މީހަކާއި ފިލިޕީންސް މީހެކެވެ.\nPrevious ރިޒްއަށް ބޮޑެތި ތުހުމަތު: ހިއުމަން ޓްރެފިކް، ބިރުދެއްކުމާއި މަކަރާއި ހީލަތް!\nNext ޖޭއެސްސީގައި އިންނަވާ މަޖިލީހުގެ ރައީސަކީ "އެއްގޮތަކަށްވެސް" ސިޔާސީ ބޭފުޅެއް ނޫން: ނަޝީދު\n12,000އަށްވުރެ ގިނަ މީހުން ބަލިން ރަނގަޅުވެއްޖެ


Februaru 8: Shukuruverivaa Haalu Reekko Dhehvvee Naseyhatheh!\nފެބްރުއަރީ 8: ޝުކުރުވެރިވާ ހާލު ރީކޯ ދެއްވީ ނަސޭހަތެއް!\nފެބްރުއަރީ 8ގައި ރީކޯ މޫސައަށް ލިބުނު އަނިޔާތަކަށް ފަރުވާ ދެނީ --\nދެހާސް ބާރަވަނަ އަހަރުގެ ފެބްރުއަރީ މަހުގެ އަށްވަނަ ދުވަހު މާލެއާ ރާއްޖޭގެ އެކި ސަރަހައްދުތަކުގައި ހިނގާދިޔަ ހަމަނުޖެހުންތަކުގެ ތެރެއިން އެތަކެއް ބަޔަކަށް އެކި ވަރުގެ އަނިޔާތައް ލިބުނެވެ. އެ އަނިޔާތަކުގތެ ތެރެއިންވެސް އެންމެ ބޮޑު އަނިޔާއެއް ލިބިވަޑައިގަތީ ރައްޔިތުން މަޖިލީހުގެ ކުރީގެ ނާއިބު ރައީސް އަދި އެމްޑީޕީގެ ކުރީގެ ޗެއާޕާސަން މޫސާ މަނިކު (ރީކޯ މޫސަ)އަށެވެ.\nފެބްރުއަރީ ހަތެއް އަދި އަށެއްގެ ހަނދާންތައް އިއްޔެއާ މިއަދު އެމްޑީޕީގެ ގިނަ މެންބަރުންތަކެއް އަންނަނީ އާ ކުރަމުންނެވެ. އަދި އޭރު އަނިޔާވެރިވި މީހުންނަށް ހައްގު އަދަބު ދިނުމަށް މިއަދުވެސް އެމްޑީޕީގެ މެންބަރުން އަންނަނީ ގޮވާލަމުންނެވެ.\nމޫސަ މިއަދު ވަނީ މި ދުވަހާއި ގުޅިގެން ދެ ޓްވީޓެއް ކުރައްވާފައެވެ. އެގޮތުން މޫސަ ކުރެއްވި އެއް ޓްވީޓުގައި ވިދާޅުވީ ބޮޑު އަނިޔާއަކުން ސަލާމަތްވެވުނީތީ ޝުކުރު ކުރައްވާ ކަމަށެވެ. އަދި އެހީތެރިވި އެމްޑީޕީގެ ހުރިހާ އެކުވެރިންނާއި މަޖިލިސް މެންބަރުންނާއި އޭރުގެ ޕީޖީ ލީޑަރު އަދި މިހާރުގެ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހަށް ޝުކުރު ދަންނަވާ ކަމަށެވެ. އޭނާގެ އެ ޓްވީޓުގައި ބޭސްފަރުވާއަށް ރާއްޖެއިން ބޭރަށް ފޮނުވާލުމުގައި އެހީތެރިކަން ދެއްވި މިހާރުގެ ފޮރިން މިނިސްޓަރު އަދި 17ވަނަ މަޖިލީހުގެ ރައީސް އަބްދުﷲ ޝާހިދަށް ވެސް ވަނީ ޝުކުރު އަދާ ކުރައްވާފައެވެ.\nއެއްމެ އަނިޔާ ލިބުނު އެއްމެ ނާމާން ބިރުވެރި އެއްދުވަސް 8ފެބުރުއަރީ2012ގައި ފުރާނަސާލާމަތް ވީތީﷲއައް ޙަމްދުުކުރަން އެހީ ތެރިވީ އެމްޑީޕީގެ އެކުވެރިންނާ ރާއްޖޭންބޭރައް ފުރުވާލުމުގާ މޖްލިސް އެއިރުގެރައީސް @abdulla_shahid ޕީޖީލީޑަރު @ibusolih ކޮއްދެއްވިމަސައްކަތަށް ޟުކުރުދަންނަވަން\n— Moosa Maniku (Reeko) (@ReekoMoosa) February 8, 2020\nމޫސަ ދެވަނައަށް ކުރެއްވި ޓްވީޓުގައި ވިދާޅުވީ ބަޣާވާތަކީ ލިބުނު ނަސްރެއްކަމާއި އެ އަނިޔާ އަކީ ދީނީ ހަނގުރާމައެއް ކަމައް ސިފަކުރާ "ބާޣީން" ވިސްނަންވީ މިއަދުގެ ހާލަތަށް ކަމަށެވެ. އޭގެ 8 އަހަރު ފަހުން މިއަދު އެކަމުގެ އަޑީގައި ތިބި މީހުން ތިބީ ކޮންތާކު ކޮން ހައިސިއްޔަތެއްގައި ކަމަށްވެސް ވިސްނުމަށް މޫސަ ވަނީ އެދިވަޑައިގެންފައެވެ.\n"ސިޔާސީ ގޮތުން އެމްޑީޕީ ކިޔާހާ ލަވަޔަކައް ނަށަންޖެހިފަ މަގާމާ ބާރާ ބޭނުމިއްޔާ އަދި4އަހަރު ތިބެންޖެހިފައި. އަށް އަހަރުތެރޭ "ބާޣީން ބާޣީން ބާޣީންނާއި" ތަޅާފައި،" މޫސަ ވިދާޅުވިއެވެ.\nބަޣާވާތަކީ ލިބުނު ނަސްރެއްކަމާ އެ އަނިޔާ އަކީ ދީނީ ހަނގުރާމައެއްކަމައް ސިފަކުރާ ބާޣީން ވިސްނަވާ 8އަހަރު ފަހުން ތިޔަތިބީ ކޮންފަދަ ގޮތަކައް\nސިޔާސީ ގޮތުން އެމްޑީޕީ ކިޔާހާ ލަވަޔަކައް ނަށަންޖެހިފަ މަޤާމާ ބާރާ ބޭނުމިއްޔާ އަދި4 އަރު ތިބެންޖެހިފަ.8އަރުތެރޭ ބާޣީން ބާޣީންބާޣީންނާ ތަޅާފަ\nފެބްރުއަރީ 8އަކީ ކުރީގެ ރައީސް މުހައްމަދު ނަޝީދުގެ ވެރިކަން ވެއްޓުމުން އެއީ "ބަޣާވާތެއް" ކަމަށް އެމްޑީޕީގެ ގައުމީ މަޖިލީހުން ނިންމާ ސީދާ ހަރަކާތަށް އެޕާޓީ ނިކުތް ދުވަހެވެ. އެ ދުވަހު ރާއްޖޭގެ އެތައް މިތަނުގައި ހުރި ސަރުކާރުގެ އެކި އިދާރާތަކެއް ވަނީ އަންދާލާފައެވެ. އެކަމުގެ ސަބަބުން ދައުލަތަށް ބޮޑެތި ގެއްލުންތަކެއް ލިބިގެން ދިޔައެވެ.


ލޯކަލް ކައުންސިލުތަކުގެ އިންތިޚާބަކީ، ވީހާވެސް އޮމާންކަމާއި އަމާންކަމާއެކުގައި ކުރިއަށްދާނެ އިންތިޚާބަކަށް ހައްދަވައިދެއްވުމަށް ރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިލްތިމާސް ކުރައްވައިފި – Maldivian Democratic Party\n04 ފެބުރުއަރީ 2011\nލޯކަލް ކައުންސިލުތަކުގެ އިންތިޚާބަކީ، ވީހާވެސް އޮމާންކަމާއި އަމާންކަމާއެކުގައި ކުރިއަށްދާނެ އިންތިޚާބަކަށް ހައްދަވައިދެއްވުމަށް ރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިލްތިމާސް ކުރައްވައިފި\nމާދަމާ ރާއްޖޭގައި ފުރަތަމަ ފަހަރަށް ބާއްވާ ލޯކަލް ކައުންސިލުތަކުގެ އިންތިޚާބަކީ، ވީހާވެސް އޮމާންކަމާއި އަމާންކަމާއެކުގައި ކުރިއަށްދާނެ އިންތިޚާބަކަށް ހައްދަވައިދެއްވުމަށް ރާއްޖޭގެ ރައްޔިތުންނަށް ރައީސުލް ޖުމްހޫރިއްޔާ މުހަންމަދު ނަޝީދު އިލްތިމާސް ކުރައްވައިފިއެވެ.\nރާއްޖޭގެ ޤައުމީ ދުވަހުގެ މުނާސަބަތުގައި މިއަދު ހެނދުނު ޖުމްހޫރީ މައިދާނުގައި ބޭއްވެވި ޚާއްޞަ އިޙްތިފާލުގައި، ދިވެހި ޤައުމާ މުޚާޠަބު ކުރައްވައި ވާހަކަފުޅު ދައްކަވަމުން ރައީސުލް ޖުމްހޫރިއްޔާ ދެއްކެވި ވާހަކަފުޅުގައި މާދަމާ، ފެބްރުއަރީމަހުގެ5ވަނަ ދުވަހަކީ، ރާއްޖޭގައި ޑިމޮކްރަސީ ހަރުދަނާ ކުރުމަށް ކުރަމުން ގެންދާ މަސައްކަތުގެ އާ ބިންގަލެއް އަޅާ ދުވަސްކަން ފާހަގަކުރެއްވިއެވެ. އަދި ރާއްޖެއަކީ ހަރުދަނާ ޑިމޮކްރަސީއެއް އޮތް ޤައުމަކަށް ހެއްދެވުމަށް ސަރުކާރުން ކެނޑިނޭޅި މަސައްކަތް ކުރައްވަމުން ގެންދަވާ ކަމުގައި ވިދާޅުވިއެވެ. މިއަދު ފެންނަމުން މިދަނީ ރާއްޖޭގެ ޑިމޮކްރަސީ، ދޮންވެ ފައްކާވަމުން އަންނަ ތަން ކަމަށާއި، ޑިމޮކްރަސީގެ ފުރިހަމަ ރަހަ، އަޅުގަނޑުމެންގެ އަރު ތެރޭގައި ލަމުންދާތަން ކަމުގައި ވެސް ރައީސުލްޖުމްހޫރިއްޔާ ވިދާޅުވިއެވެ.\nލާ މަރުކަޒީ އުސޫލުން ކަންކަން ނުހިންގޭނަމަ، ފުރިހަމަ ޑިމޮކްރަސީއެއްގެ ޙިމާޔަތް އަޅުގަނޑުމެންނަކަށެއް ނުލިބޭނެ ކަމަށް ވިދާޅުވެ، އެކަމުގެ މުހިންމު ކަމުގެ މައްޗަށްވެސް ބައްލަވާލެއްވިއެވެ. މި ރޮނގުން ވާހަކަފުޅު ދައްކަވަމުން، ބާރުތައް ޖަމާކުރެއްވުމަކީ، މި ސަރުކާރުން އެއްގޮތަކަށްވެސް ބޭނުންފުޅުވާ ކަމެއްނޫން ކަމަށާއި، އެތައް ސަތޭކަ އަހަރެއް ވަންދެން، ވެރިކަމުގެ ފަރާތަށް ޖަމާކޮށްފައި އޮތް ބާރު ހިފަހައްޓައިގެނެއް އަޅުގަނޑުމެން ތަރައްޤީއެއް ނުވާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، ރައްޔިތަކު އޮބަހައްޓައި، ފިއްތައި، ބިރުގަންނަވައިގެން ޤައުމެއް ތަރައްޤީނުވާނެކަމީ އިންސާނީ ތަޖްރިބާ ދައްކާފައި އޮތް ޙަޤީޤަތެއް ކަމުގައިވެސް ވިދާޅުވިއެވެ. “ރައްޔިތުންނަށް އެމީހުން ބޭނުންވާ އެއްޗެއް ބުނުމުގެ މިނިވަންކަން ދޫކޮށްލައިގެން މެނުވީ، ރާއްޖެ މިއެދޭ ބަދަލު ނުވަތަ އަޅުގަނޑުމެން ގެންނަން ބޭނުންވާ ބަދަލު، އަޅުގަނޑުމެންނަކަށެއް ނުގެނެވޭނެ. ޚިޔާލުފާޅުކުރުމުގެ މިނިވަންކަމާއި، އެއްވެ އުޅުމުގެ މިނިވަންކަމާއި، އަދި ޞުލްޙަވެރި ސިޔާސީ ޙަރަކާތް ހިންގުމުގެ މިނިވަންކަމަކީ، ތަރައްޤީއަށްޓަކައި ކޮންމެހެން ބޭނުންތެރިކަމެއް.” ރައީސުލްޖުމްހޫރިއްޔާ ވިދާޅުވިއެވެ. އަދި އެމަނިކުފާނު ވިދާޅުވީ، ރައްޔިތަކު ބުނަން ބޭނުންވާ އެއްޗެއް ބުނުމުގެ ފުރިހަމަ ޙައްޤު އެ ރައްޔިތަކަށް މި ސަރުކާރުން ދެއްވާފައި އޮންނާނެ ކަމަށެވެ. މި ދެންނެވި ޙައްޤުތަކާއި މިނިވަންކަން ނެތް ވެށްޓެއްގައި ރައްޔިތުން އުޅޭން ޖެހިއްޖެނަމަ، ދެން އަޅުގަނޑުމެންނަށް ފެންނާނީ، ރައްޔިތުން ސަރުކާރާ ދެކޮޅަށް ނުކުންނަ މަންޒަރު ކަމަށާއި، މިހާރު ދުނިޔޭގެ އެހެން ބައެއް ޤައުމުތަކުން ފެންނަމުން އެދަނީ އެ މަންޒަރު ކަމަށެވެ.\nޖުމްހޫރީ މައިދާނުގައި މިއަދު މިބޭއްވެވި ޚާއްޞަ އިޙްތިފާލުގައި، ޤައުމީ ދުވަހުގެ މުނާސަބަތުގައި ޚާއްޞަ ދުޢާއެއް ކުރެއްވިއެވެ. އިސްވެ މި ދުޢާ ކުރެއްވީ، އަލްޙާފިޡް އަޙްމަދު ޒަކީއެވެ.\nޖުމްހޫރީ މައިދާނުގައި ހުރި ކޯއްޓޭއަށް ޤައުމީ ދިދަ ނެގުންވެސް، މިއިޙްތިފާލުގައި އޮތެވެ.


193 bidheysee teacherun nagaifi\nރާއްޖޭގައި ކިޔަވައިދޭ އިންޑިއާ ޓީޗަރުންތަކެއް: ގިނަ އަދަދެއްގެ ބިދޭސީ ޓީޗަރުން މި އަހަރުވެސް ނަގާނެ -- ސޯޝަލް މީޑިއާ ފޮޓޯއެއް\nއަންނަ އޯގަސްޓު މަހުގައި ފަށާ ދިރާސީ އާ އަހަރަށް 193 ބިދޭސީ ޓީޗަރުން ނަގައިފި އެވެ.\nއެޑިއުކޭޝަން މިނިސްޓްރީގެ ޕާމަނެންޓް ސެކްރެޓަރީ އަހުމަދު އަލީ މިއަދު އަވަސް އަށް ދެއްވި އިންޓަވިއުއެއްގައި ވިދާޅުވީ ދިރާސީ އާ އަހަރަށް ވާންޖެހޭ ގިނަ ތައްޔާރީތައް ވެފައިވާއިރު ދަރިވަރުންނަށް ބޭނުންވާ ފޮތް ބައި މިހާރު ބަހާ ނިންމާފައި ކަމަށެވެ.\nއޭނާ ވިދާޅުވީ ރާއްޖޭގެ ސްކޫލުތަކަށް ބޭނުންވާ ޓީޗަރުން ހޯދަން މަސައްކަތް ކުރާ ކަމަށާއި ޓީޗަރުން ބޭނުން ވެގެން އެދިފައިވާ ސްކޫލުތަކަށް ހުއްދަ ދީފައިވާއިރު ދިވެހި ޓީޗަރުން ގިނަ ކުރަން ދިވެހި ޓީޗަރުން ހޯދަން ވެސް އިއުލާނު ކޮށްފައިވާނެ ކަމަށެވެ.\nބައެއް މާއްދާތަކަށް ދިވެހި ޓީޗަރުން ނުލިބޭ ކަން ފާހަގަ ކުރައްވަމުން އޭނާ ވިދާޅުވީ އެ މަގާމުތައް ފުރަން 193 ބިދޭސީ ޓީޗަރުން ރެކުރޫޓް ކޮށްފައިވާ ކަމަށެވެ. އެހެން ނަމަވެސް އެ ޓީޗަރުން ނިސްބަތްވާ ގައުމުތަކުގެ ތަފްސީއެއް ނުދެ އެވެ.\nދިރާސީ އާ އަހަރު ފެށޭ އިރުގައި ސްކޫލްތަކުގައި ކޮންމެހެން ކުރަން ޖެހޭ މަރާމާތުގެ މަސައްކަތްތައް މިހާރު ކުރަމުންދާ ކަމަށާއި ސްކޫލްތައް ހުޅުވާލާއިރު ދަރިވަރުންނަށް ރައްކާތެރި ދުޅަހެޔޮ މާހައުލެއްގައު ކިޔެވުމުގެ ފުރުސަތު ލިބޭނެ ކަމަށް ވެސް އޭނާ ވިދާޅުވި އެވެ.\nކޮވިޑްގެ ސަބަބުން ރާއްޖޭގެ ސްކޫލުތައް ބަންދުކޮށް ގިނަ ދަރިވަރުނަށް ކިޔަވައިދެމުން ގެންދަނީ އެންލައިން ކޮށެވެ. ދަރިވަރުންގެ ކިޔެވުމުގެ ޕާފޯމެންސް ވަނީ ކޮވިޑް އާއި ގުޅިގެން ވަރަށް ދަށްވެފަ އެވެ.\nމިނިސްޓްރީ އޮފް އެޑިއުކޭޝަން ފޮރިން މިނިސްޓްރީ ޑރ. އައިޝަތު އަލީ + ބިދޭސީން ދިރާސީ އާ އަހަރު


vnews - Rohingya muslimunge massalaiga China ge thaaeedhu Myanmar ah\nރޮހިންގާ މުސްލިމުންގެ މައްސަލާގައި ޗައިނާއިން ތާއީދުކުރަނީ ސޫކީގެ ސަރުކާރަށް\nރޮހިންގާ މުސްލިމުން މަރަމުންދާ މައްސަލާގައި މެލޭޝިޔާގައި ދިރިއުޅޭ ރޮހިންގާ ރެފިއުޖީންކުރި މުޒާހަރާއެއްގެ ތެރޭގައި އަންގް ސަން ސޫކީގެ ފޮޓޯއެއްގައި މީހަކު ފައިވާން ކިބަޔަކުން ތަޅަނީ - ފޮޓޯ: އޭ.އެފް.ޕީ\nރޮހިންގާ މުސްލިމުންގެ މައްސަލާގައި އދގެ ސަލާމަތީ މަޖިލީހުގެ ޖަލްސާއެއް ބާއްވަން ތައްޔާރުވަމުން ދާއިރު، މިމައްސަލާގައި ބައިނަލްއަގްވާމީ މުޖުތަމައު ބައިބައިވާން ފަށައިފިއެވެ.\nރާޚައިން ސްޓޭޓްގައި މިޔަންމާ ސިފައިން ހިންގަމުންގެންދާ ޖަރީމާތަކަކީ ނަސްލު ނައްތާލުވުމުގެ އަމަލުތަކެއް ކަމަށް ބުނެ އދގެ އިންސާނީ ހައްގުތަކާބެހޭ ކައުންސިލާއި، އެމެރިކާއާއި، އިސްލާމީ ދުނިޔޭގެ ގިނަ ގައުމުތަކުން ބުނެ އެކަން ކުށްވެރި ކޮށްފައިވާއިރު، މުސްލިމުންނާ ދެކޮޅަށް ހިންގަމުންގެންދާ ކަތިލުންތަކާ އެކުވެސް މިޔަންމާއަށް ތާއީދުކޮށް މިޔަންމާއާ އެކުގައިވާކަން ޗައިނާއިންވަނީ ހާމަކޮށްފައެވެ.\nޗައިނާއިން މިޔަންމާއަށް ތާއީދުކުރާކަން ހާމަކުރުމަކީ އދގެ ސަލާމަތީ މަޖިލީސް ތެރެއިން މިޔަންމާ ހުއްޓުވުމަށް ކުރެވޭ ކޮންމެ މަސައްކަތަކަށް ޗައިނާއިން ހުރަސް އަޅާނޭ ކަމުގެ ނިޝާނެއް ކަމަށް މީޑިއާއިން ބުނެއެވެ.\nމިޔަންމާގައި އެތައް އަހަރެއްވަންދެން ވެރިކަންކުރި އަސްކަރީ ޖުންތާއިންނާ ގާތް އެކުވެރި ގުޅުންތަކެއް ބޭއްވި ބޭރުގެ މަދު ގައުމުތަކުގެ ތެރޭގައި ޗައިނާ ހިމެނެއެވެ.\nމިޔަންމާގެ ވެރިކަމަށް އަންގް ސަން ސޫކީ އައިފަހުން ޗައިނާއިން މިޔަންމައާއެކު އޮންނަ ގުޅުން އިތުރަށް ބަދަހިކޮށްފައި ވެއެވެ. އެއީ ޗައިނާއިން ދެކުނު އިރުމަތީ އޭޝިޔާގައި ފުޅާގޮތެއްގައި ގާއިމްކުރަމުންދާ ވިޔަފާރިއާއި، ހަކަތައާއި، އިންފްރާސްޓްރަކްޗަރ ސިޔާސަތުގެ ދަށުންނެވެ.\nމިޔަންމާ ސިފައިންނާއި ބުދިސްޓުން ރާޚައިން ސްޓޭޓަށް އަރައި މުސްލިމުން ކަތިލައި، ގެދޮރުގައި ހުޅުޖަހައި އަންހެނުންގެ އިއްފަތްފޭރި ހިންގަމުންގެންދާ ލާއިންސާނީ އަމަލުތަކާހުރެ މިދިޔަމަހުގެ 25 ވަނަ ދުވަހުން ފެށިގެން މިއަދާއި ހަމައަށް، މިޔަންމާ ސިފައިންނަށް ފިލައިގެން އަވަށްޓެރި ބަނގްލަދޭޝްއަށް ރޮހިންގާ މުސްލިމުންގެ 370،000 އަށްވުރެ ގިނަމީހުން ގޮސްފައި ވެއެވެ.\nރާޚައިން ސްޓޭޓަށް ބޭރުގެ އެއްވެސް ފަރާތަކުން ވަނުން މިޔަންމާއިން މަނާކޮށްފައި އޮތުމުގެ ސަބަބުން އެރަށުގައި ތިބި މުސްލިމުންގެ ހާލަތު އެއްވެސް ބަޔަކަށް ނޭނގެއެވެ. ނުވިތާކަށް މިޔަންމާއިން ގެންދަނީ މުސްލިމުން މަރައި ހުސްކުރަމުންދާ ކަމަށް ފެތުރެމުންދާ ރިޕޯޓްތައް ދޮގުކުރަމުންނެވެ.\nރޮހިންގާ މުސްލިމުންގެ މައްސަލާގައި އދގެ ސަލާމަތީ މަޖިލީހުގެ ޖަލްސާއެއް ބުދަދުވަހަށް ތާވަލްކުރީ މިމައްސަލާގައި މުޅި ދުނިޔޭގައި ކަންބޮޑުވުންތައް ފާޅުކުރާން ފެށުމުންނެވެ. ޖަލްސާ ބާއްވަން ހަމަޖެހުނީ އިނގިރޭސިވިލާތާއި ސްވިޑަންގެ އެދުމަށެވެ.\nރޮހިންގާ މުސްލިމުން މަރައި، ގެދޮރުގައި ހުޅުޖަހަމުންދާ މައްސަލާގައި އިންސާނީ ހައްގުތަކާއި، ޑިމޮކްރަސީގެ ޗެމްޕިއަންގެގޮތުގައި އެއް އިރެއްގައި ދުނިޔޭގެ އިހްތިރާމް ހޯދި އަންގް ސަން ސޫކީ އެއްވެސް އެއްޗެއް ނުބުނެ ހަނުހިމޭނުން ހުންނަ މައްސަލާގައި ދުނިޔޭގެ އެތައްބައެއްގެ ނުރުހުމާއި ނަފުރަތު މިހާރު އޭނާއަށް ވަނީ އަމާޒުވެފައެވެ.\nއެކަމަކު ޗައިނާގެ ޚާރިޖިއްޔާގެ ތަރުޖަމާނު ގެންގް ޝުއަންގްވަނީ ޗައިނާގެ ފުރިހަމަ ތާއީދު ސޫކީއަށް އެބައޮތް ކަމަށް ވިދާޅުވެފައެވެ. "ރާޚައިން ސްޓޭޓްގައި ސުލްހައާއި ހަމަޖެހުން ގާއިމްކުރުމަށް އަންގް ސަން ސޫކީގެ ސަރުކާރުން ކުރަމުންދާ މަސައްކަތަށް ޗައިނާގެ ފުރިހަމަ ތާއީދު އެބައޮތް" ނޫސްވެރިންނާ ވާހަކަ ދައްކަވަމުން ތަރުޖަމާނު މިއަދު ވިދާޅުވިއެވެ.


ސައިރެން – 03 | Vaahaka ސައިރެން – 03 – Vaahaka\n1k30\tDecember 8, 2020\n"ހޫނ! ކިހިނެ…" ނޫރީން އެހިސާބަށް ބުނެވުނުތަނާ ހުއްޓުންއެރިއެވެ.\nނޫރީން ހުއްޓުންއެރީ އެމީހުންގެ ހާސްވެފައި ތިބިތަން ފެނުމުންނެއް ނޫނެވެ. ކޮޓަރީގައި ހަރުކޮށްފައިހުރި ފޮޓޯ ފްރޭމްް ފެނިފައެވެ.\n"ނޫރީ ކީތްވެ ސިޓިންރޫމަގަ ތި ހުންނަނީ؟" ނިކާން ހިތްހަމަނުޖެހިފައި އެއްސެވެ.\n"މަންމާ!" ނޫރީން އެހެން ބުނެލުމަށްފަހު ނިކާންގެ ފަހަތުގައިހުރި ފާރާއި ދިމާއަށް ދާން ފެށިއެވެ.\nނިކާން ހައިރާންކަމާއިއެކު އެދިމާއަށް އެނބުރުނު ގަޑީގައި އޭނާގެ ލޮލުގައި ނޫރީންއަށް ފެނުނު ފޮޓޯ ފްރޭމް އަޅައިގަތެވެ. ނިކާންވެސް އެއާއި ދިމާއަށް ދާން ފެށިއެވެ. ނޫރީންގޮސް ފޮޓޯ ފްރޭމްގެ ކުރިމަތީގައި ހުއްޓިފައި ފޮޓޯ ފްރޭމަ އަތަށް ނެގިއެވެ.\nއެ ފޮޓޯގައި އިނީ މާޔާއެވެ. މާޔާ އިނީ ކޮންމެވެސް ތަނެއްގެ ގޮނޑުދޮށުގައި އިށީނދެއެވެ. އޭނާގެ ކައިރީގައި ޕަރީކަހަލަ އަންހެން އެއްޗަކާއި ފިރިހެން އެއްޗެއްއިނެވެ. އަދި މާޔާ ތުއްތު އަންހެން ކުއްޖެއް އުރައިލައިގެންއިން އިރު ފިރިހެން އެއްޗާއި އަންހެން އެތި އިނީ ފިރިހެން ދެކުދިން އުރައިލައިގެންނެވެ. މާޔާ އުރައިލައިގެން އިނީ ނޫރީންއެވެ. ނޫރީންއަށް އެއިރު ގާތްގަނޑަކަށް ވާނީ ތިން މަހެވެ. އަދި ފިރިހެން އެތި އުރައިލައިގެން އިނީ ނިކާންއެވެ. ނިކާންއަށް އެއިރު ވާނީ ގާތްގަނޑަކަށް އެއްއަހަރާއި ބައެވެ. ނަމަވެސް އަންހެން އެތި އުރައިލައިގެން އިނީ ކާކުކަމެއް ނޭނގެއެވެ. އެކުއްޖާއަށް އެއްއަހަރު ވާނޭކަން ޔަޤީނެވެ. ނިކާންވެސް އެ ފޮޓޯގަނޑަށް ބަލައިލުމަށްފަހު ނޫރީންއަށް ބަލައިލިއެވެ.\n"މިއީ ހަމަ މަންމަތަ؟" ދެމީހުންނަށް އެއްފަހަރާ އެހުނެވެ.\n"މަންމައޭ؟!؟" ކީވާއަށާއި ލިއަމްއަށް ބުނެވުނެވެ. އަދި އެމީހުންގެ ކައިރިއަށްގޮސް އެފޮޓޯގަނޑަށް ބަލައިލިއެވެ.\n"އޯއެމްޖީ! ސީރިއެސްލީ؟" އެފޮޓޯގަނޑުގެ 'ސްކޭން' އެއް ލޮލުން ކޮށްލުމަށްފަހު ކީވާ ބުންޏެވެ.\n"މިއީ ހަމަ އަސްލުތަ؟" ލިއަމް މާޔާގެ ދެކޮޅުގައިއިން ގޮތް ނޭނގޭ ދެއެއްޗަށް އިޝާރާތްކޮށްލުމަށްފަހު އެއްސެވެ. "އައި ޑީ ކޭ…" ނޫރީން ބުންޏެވެ.\nކުއްލިއަކަށް ނޫރީންގެ ފޯނަށް މާޔާ ގުޅަންފެށިއެވެ. ނޫރީން ފޯނުނަގައި ކަންފަތުގައި ޖަހައިލަމުން ދެންތިބި މީހުންނާއި ދުރަށް ޖެހިލިއެވެ. އަދި ކުޑަކޮށް ވާހަކަ ދައްކައިލުމަށްފަހު ފޯނު ބޭއްވިއެވެ.\n"ދޮންބޭ! މަންމަ ބުނީ ދާށޯ މިހާރު." ނޫރީން ބުންޏެވެ.\n"ދީބަލަ ތި ފްރޭމް." ނޫރީން އެހެން ބުނެފައިގޮސް ނިކާންގެ އަތުން އެފްރޭމް އަތުލިއެވެ.\n"ދެން ހިނގާ ދާން." ނޫރީން ބުންޏެވެ.\n"އަޑިނުފެންނަ އެއްޗަކަށް ލައިގެންނުން ދާންވާނީ؟" ލިއަމް ބުންޏެވެ.\n"އާނ! ދޮގެއްވެސް ނޫން. މަންމައަށް ފެނިދާނެ." ނިކާން ބުންޏެވެ.\nނޫރީން އެކޮޓަރީގައިހުރި އަލަމާރި ހުޅުވައިލިއެވެ. އެ އަލަމާރި ތެރެއިން ކޮނޑުގައި އަޅުވާ ދަބަހެއް ފެނުނެވެ. އޭގައިހުރި އެއްޗެހި ނުބަލައި ނޫރީން ކޮންމެވެސް ބަޔަކަށް އެފްރޭމް ވައްދައިލިއެވެ. އަދި ކޮނޑުގައި ދަބަސް އަޅުވައިލުމަށްފަހު ދާން ހިނގާށޭ ބުނެ ކޮޓަރިން ނިކުތެވެ. އެހެން ކުދިންވެސް އޭނާގެ ފަހަތުން ނިކުތުމާއިއެކު މައި ދޮރާއި ދިމާއަށްގޮސް އެދޮރު ހުޅުވިއެވެ. އަދި އެދޮރުން ނިކުމެ އެންމެން ނޫރީންގެ ގޭގެ ގޭޓާއި ހިސާބަށް ދިޔައެވެ.\n"ހިނގާ މިރޭ މިގޭގަ ނިދަން؟ މީތި ބަލައިލަންށާ އެއްކޮށް." ނިކާން ނޫރީން އަޅުވައިގެންހުރި ދަަބަހަށް އިޝާރާތްކޮށްލަމުން ބުންޏެވެ.\nއެންމެން އެއްބަސްވުމުން ކީވާއާއި ލިއަމް ނިދާހެދުން ހިފައިގެން އަންނާނެކަމަށް ބުނެ ދިޔައެވެ. އެދެކުދިން އެތެރެއަށް ހަމަވަތް ތަނާ މާޔާއަށް އެދެކުދިން ފެނުނެވެ.\n"ތީ… ތީ ކޮން ދަބަ… ދަބަހެއް؟" މާޔާ ތުރުތުރު އަޅަމުންދިޔަ އަޑަކުން ނޫރީން އަޅުވައިގެންހުރި ދަބަހަށް އިޝާރާތްކޮށްލުމަށްފަހު އެއްސެވެ.\n"މިއީ….ކީވް ދިން ދަބަހެއް." ނޫރީންއަށް އެންމެ އަވަހަށް ވިސްނުނު އެތި ބުންޏެވެ.\n"އެހެންތަ؟" މާޔާ ހަމަޖެހުމުގެ ނޭވާއެއްލަމުން ބުންޏެވެ.\n"މަންމާ! ކީވް އާއި ލިއަމް އަންނާނެ އިނގޭ ސްލީޕްއޯވާއަކަށް." ނިކާން ބުންޏެވެ.\nމާޔާ އެންމެ ރަނގަޅޭ ބުނުމުން ނޫރީންއާއި ނިކާން އެމީހުންގެ ކޮޓަރިއާއި ހިސާބަށްގޮސް ނިކާން ބުނުމުން ނޫރީން މަޑުކޮށްލިއެވެ.\n"ކީވް ދިން ދަބަހެކޭ؟" ނިކާން އެއްބުމަ މައްޗައް އަރުވައިލަމުން އެއްސެވެ.\n"ދެން އެގަޑީގަ އެހެން އެއްޗެއް ނުވިސްނުނޭ." ނޫރީން ޝަކުވާކުރާ ރާގަކަށް ބުންޏެވެ.\nނިކާން ހިނިގަނޑެއް ޖަހައިލަމުން ކޮޓަރިއަށް ވަނުމުން ނޫރީން ނިކާންދިޔަ ދިމާއަށް ދޫނެރެލިއެވެ. އަދި އިތުރަށް ލަސްކުރަން ނުހަދައި ކޮޓަރިއަށްވަދެ ތަޅުލިއެވެ. ނޫރީން އެދުމަތީގައި ދަބަސް ބޭއްވުމަށްފަހު ތުވާލި ހިފައިގެން ފާޚާނާއަށްވަނެވެ. ފެންވަރައިލައިެން ނިކުމެ އެއްޗެހިލައި ނިމުމުން ދަބަސް ކައިރިއަށްގޮސް އެދަބަހަށް ވަރަށް ފުންކޮށް ނަޒަރު ހިނަގައިލިއެވެ. އެދަބަސްވަނީ ނޫކުލައިގައެވެ. އެދަބަހުގައި ތިން ބައި އޮތެވެ. އެތަނުން ފޮޓޯ ފްރޭމް ލެވިފައިވަނީ އެންމެ ކުޑަ ބަަޔަށެވެ. އެދަބަހުގެ އެތެރެ ބަލައިލާ ހިތުން ނޫރީން އެދަބަހުގެ ފުރަތަމަ ބައި ހުޅުވައިލިއެވެ. އެތާގައި ހިތެއްގެ ބައްޓަމަށްއޮތް ރަތްކުލައިގެ މަޑު ކުޑަ ބާލީހެއްއޮތެވެ. ދެވަނަ ބައިގައި އޮތީ ގަނޑެއްގައި ކުރަހައިފައިވާ ކުރެހުމެކެވެ. އެ ކުރެހުމުގައި މާޔާ އާއި ފޮޓޯ ފަރޭމްގައި ފެނުނު ފިރިހެން އެތި ހުރިީ އަތް ގުޅުވައިލައިގެންނެވެ. އެ ކުރެހުމުގެ މަތީގައި 'އައި ވިލް މިސް ޔޫ އެންޑް ލަވް ޔޫ ޓޫ' އޭ ޖަހައިފައިއިނެވެ. ތިން ވަނަ ބައިގައި ނޮކިޔާ ފޯނެއްއޮތެވެ. ނޫރީން ހައިރާންކަމާއިއެކު އެފޯނު ނަގައި ހުޅުވައިލީ އެފޯނުގެ އެތެރޭގައި އޮތް އެއްޗެއް ބަލައިލާ ހިތުން ކެތްމަދުވެގެން ހުރެއެވެ. އެފޯނުގެ އެތެރޭގައި ކުޑަ ނަމަވެސް އަޅައިގަންނަ ކަހަލަ އެއްޗެއް ނެތެވެ. ނަމަވެސް އެފޯނު ހާވަނިކޮށް 'އަންނޯން' ނަންބަރަކުން މެސެޖެއް އައިސްފައިއިނެވެ.\n"ނޫރާ! އަހަރެން ނޫރާއަށް ދިން މި އަގު ބޮޑު ޚަޒާނާ ރައްކާތެރި ކޮށްދޭނޭކަމަށް އުންމީދުކުރަމެވެ. އެއީ މުޅި މިކަނޑުގައިވާ އެންމެ އަގުބޮޑު ޚަޒާނާއެވެ. އެއީ ނޫރާއަށް ދީފައިވާ ތިފަށެވެ. ތިފަށުގައި ބާރުތަކެއްވާކަން ހަނދާންކުރާށެވެ. އަހަރެންގެ ފަރާތުން އަހަރެންގެ އެންމެ ގާތް ތި އެކުވެރިޔާ ނޫރާއަށް ސަލާމެވެ." އެމެސެޖުގައި ލިޔެފައިވަނީ އެހެންނެވެ.\nނޫރީން އެމެސެޖު ކިޔައި ނިމުނުއިރު ހުރީ ދެލޯ ބޮޑުވެފައެވެ. އެއީ ކޮން ފަށެއް ހެއްޔެވެ؟ އެ މެސެޖުގައި ބުނެފައި އެވަނީ ކޮން ބާރެއްގެ ވާހަކަ ހެއްޔެވެ؟ ނޫރާއަކީ ކާކު ހެއްޔެވެ؟ ނޫރާގެ ގޮތް ނޭނގޭ އެ އެކުވެރިޔާއަކީ ކާކު ހެއްޔެވެ؟ އޭގައި ބުނެފައި އެވަނީ ކޮން ކަނޑެެއްގެ ވާހަކަ ހެއްޔެވެ؟ މިފަދަ ކިތަންމެ ސުވާލެއް ނޫރީންގެ ބޮލުގައި ފުނި ޖެހުނެވެ. ނޫރީންއަށް އެގެއިން ލިބުނު ފަށުގެ މަތިން ހަނދާންވުމާއިއެކު ފޯނު ދޫކޮށްލުމަށްފަހު އަވަހަށް ފާޚާނާއަށްވަދެ ދާވަށިގަނޑުގައި އޮތް ޖިންސުގެ ޖީބު ބަަލައިލިތަނާ އެފަށް ފެނުނެވެ. އަދި ލަސްނުކޮށް ކަރުގައި ފަށް އަޅައިލިއެވެ. ފަށް ފެނުމުން ހަމަޖެހުމުގެ ނޭވާއެއް ދޫކޮށްލުމަށްފަހު ފާޚާނާއިން ވުޟޫކޮށްގެން ނިކުމެ މަޣްރިބް ނަމާދުކޮށްލިއެވެ. ހަމަ ނަމާދުކޮށް ނިމުނު ތަނާ އިޝާ ނަމާދު ބަންގިގޮވިއެވެ. އިޝާ ނަމާދު ބަންގި ގޮވުމުން ލަސްކުރުމެއް ނެތި އިޝާ ނަމާދުކޮށްލުމަށްފަހު ކުޑަކޮށް ރީތިވެލިއެވެ. ރީތިވެ ނިމުނު ތަނާ ކޮންމެވެސް މީހަކު ދޮރުގައި ޓަކި ތަޅަން ފެށިއެވެ. ނޫރީން އަވަހަށް ދަބަހުގައިހުރި ހުރިހާ އެއްޗެއް އަލަމާރިއަށްލައި ފޮރުވުމަށްފަހު ފޮޓޯ ފްރޭމްއާއި ދަބަސް އެނދުމަތީގައި ބާއްވައިފައި ދޮރު ހުޅުވިއެވެ. ދޮރު ހުޅުވައިލި ވަގުތު ނިކާން އަވަހަށް ކޮޓަރިއަށް ދެމިގަނެ ކޮޓަރި ތަޅުލިއެވެ.\n"ކީތްވެތި ތަޅުލީ؟" ނިކާން އެހެން ހެދުމުން ހައިރާންކަމާއިއެކު ނޫރީން އެއްސެވެ.\n"މީ… އެ ދަބަސް ކޮންމެސް ތާކުން ފެނުނީމަ. އެ ދަބަސް ބަލައިލަން." ނިކާން ބުންޏެވެ.\n"ކޮންތާކުން ފެނުނީ؟" ނޫރީން އެކަމާއި ޝައުޤުވެރިވީވަރުން އެނދުގައި އިށީނދެލުމަށްފަހު އެއްސެވެ.\n"ކޮންތާކުންތާ! އާހް…." ނިކާން އެހެން ބުނުމަށްފަހު ނިތްކުރީގައި އަތް އަޅައިލަމުން ދެކޮޅަށް ހިނގަން ފެށިއެވެ.\n"އާހް… ހަނދާންވެއްޖެ! ކުރިން ދުވަހަކު އަހަރެންގެ ގަމީސް ނުފެނިގެން މަންމަގެ ކޮޓަރިއަށް ވަތްއިރު ފާރުގަ ހަރުކޮށްފަ އިން ފޮޓޯ ފްރޭމެއްގަ އިނީ މަންމައާއި އެއްކަލަ އަންހެން އެތި އަތް ގުޅުވައިލައިގެން. އެއަންހެން އެތީގެ އަތުގައި އެދަބަސް އޮތީ. ދެން އެ ފޮޓޯއަށް ބަލަން ހުއްޓާ މަންމަ ފާޚާނާއިން ނިކުތީ. އަހަރެން އެ ފޮޓޯއަށް ބަލަން ހުރިތަން ފެނުނީމަ އެ ފްރޭމް ގެންގޮސް އަލަމާރިއަށްލައި ފޮރުވީ. ދެން ބުނީ އެއީ އެޑިޓްކޮށްފައިން ފޮޓޯއެކޯ…" ނިކާން ވިސްނަން އިނދެފައި ކިޔައިދިނެވެ.\n"ދޮންބޭ. ނޫރީއަށް ހީވަނީ މަންމަ އެއްޗެއް އެބަ ސިއްރުކުރޭހެން ނޫރީމެންނަށް." ނޫރީން އެހެން އިނދެފައި ބުންޏެވެ.\n"ތިއީ ކޮން ފަށެއް؟" ނިކާން ނޫރީން އަޅައިގެންއިން ފަށަށް އިޝާރާތްކޮށްލަމުން ބުންޏެވެ.\n"އެއީ… އިއްޔެ ނޫރީ ގަތް ފަށެއް." ނޫރީން އަވަސް އަވަހަށް ބުނެލިއެވެ.\n"ނޫރީ………" ނިކާން ދެލޯ ހަނިކޮށްލަމުން ނޫރީންއަށް ބަލައިލިއެވެ.\nއެވަގުތު ދޮރުގައި ކޮންމެވެސް މީހަކު ޓަކި ތަޅަން ފެށިއެވެ. ނިކާންގޮސް ދޮރު ހުޅުވައިލިއިރު ކީވާއާއި ލިއަމް ދޮރު ކުރިމަތީގައި ހުއްޓެވެ. ނިކާން އެންމެން އެތެރެއަށް ވެއްދިއެވެ.\n"އަހަރެން ނިދާނީ ނިކީގެ ކޮޓަރީގަ. ދެން ކީވް ނިދާނީ ނޫރީގެ ކޮޓަރީގަ. އޯކޭ ނުން؟" ލިއަމް ބުނެލިއެވެ.\nއެންމެން އެކަމަށް އެއްބަސްވުމުން ކާކޮޓަރިން ކައިގެން އައިސް ފޮޓޯ ފްރޭމް ނެގިއެވެ.\n"އެ ވެދާނެ ލެޖެންޑެރީ ކްރީޗާރ އަކަށްވެސް." މޫނަށް ވައްތަރެއް ޖައްސައިލަމުން ކީވާ ބުންޏެވެ.\n"އެދެ ފެއަރީޒްތަ؟" ހޭޒެން އެއްސެވެ.\n"ނޫރީއަކަށް ހިޔެއް ނުވޭ އެއީ ދެ ފެއަރީސް ހެނެއް." ނޫރީން އެދެއެއްޗަށް ވަރަށް ފުންކޮށް ލޯ ހިންގައިލަމުން ބުންޏެވެ.\n"ކީތްވެ އެހާ ޔަޤީންކަމާއިއެކު ތިބުނީ؟" ނިކާން ނޫރީންއަށް ބަލައިލުމަށްފަހު ބުންޏެވެ.\n"ހަމަ ހީވާގޮތް މިބުނީ. ނޭނެދޯ ދެން ފެއަރީޒް ކަމެއް. ބޮޑަށް ހީވަނީ ޖިންނި ވައްތަރު އެއްޗެއްހެން." ނޫރީން ބުނެލިއެވެ.\n"ނޫރީ! ތިއީ ކޮން ފަށެއް." އެލީނާ ނޫރީން ކައިރިއަށްގޮސް ފަށުގެ ފުލުގައި ހިފައިގެންހުރެ އެއްސެވެ.\n"އެއީ އިއްޔެ ގަތް ފަށެއް." ނޫރީން އަވަސްއަވަހަށް ބުންޏެވެ.\n"ވަރަށް ސަޅި. އަދި މިއީ ހަމަ އަސްލު ޕާރލްއެއް ދޯ؟" އެލީނާ އެފަށަށް ތައުރީފުކޮށްލިއެވެ.\n"އާނ!" ނޫރީން އެހެން ބުނަމުން ފަށުގެ ފުލުގައި ފިރުމައިލިއެވެ.\n"ނޫރީ! ނިކީ!" ކުއްލިއަކަށް މާޔާ ދޮރުގައި ތަޅަން ފެށިއެވެ.\n"ލައްބަ މަންމާ!" ނޫރީން އަވަހަށް އެނދު ދަށަށް ފްރޭމް ކޮށްޕައިލައި ދޮރު ހުޅުވައިލިއެވެ.\n"މިހާރު އެއޮތް ދިހަގަޑި ބައިވެ އެގާރަ ޖެހީ. އަދިވެސް ނިދާކަށް ނުވޭތަ؟" މާޔާ ކޮޓަރިތެރެ ބަލައިލަމުން އެހެން ބުނިއިރު ހީވަނީ ކޮންމެވެސް އެއްޗެއް ހޯދަން އުޅޭ ހެންނެވެ.\n"މިހާރު މި އުޅެނީ ނިދަން." ނިކާން ބުންޏެވެ.\n"އާނ! އޯކޭ. އެގާރަ ގަޑި ބައި ވަން ވާއިރަށް ނިދާތި!" މާޔާ އެހެން ބުނުމަށްފަހު ދިޔައެެވެ.\nނޫރީން ފުން ނޭވާއެއްލުމަށްފަހު ދޮރުލެއްޕިއެވެ. އަދި މާޔާ ބުނި ފަދައިން އަވަހަށް ނިދަންވެގެން ފާޚާނާއަށް ވަދެ އެއްޗެހި ބަދަލުކޮށްލިއެވެ. އެއިރު ލިއަމްއާއި ނިކާންވީ ނިދަން ގޮހެވެ.\n"ގުޑް ނައިޓް." ކީވާ އެހެން ބުނުމަށްްފަހު ގޮދަޑީގައި އޮށޯތެވެ.\n"ގުޑް ނައިޓް." ނޫރީންވެސް ނިދިއައިސްފައި ހުރުމުން އެނދުގައި އޮށޯތެެވެ.\n'ސައިރެން' ގެ 4ވަނަ ބަޔަށް އިންތިޒާރުކުރައްވާ!\nRrYn December 9, 2020\nމާޝާ ﷲ ވަރަށް ރީތި!!💛💜💓💖\nflame Gurl December 9, 2020\nތެންކިއު ރީ ❤😃\nޝައިނާ February 1, 2021\nވަރަށް ރީތި 💖💖


CSC ge member Amira vakikuran fashan committee in thalhumah fonuvanee\nސީއެސްސީގެ މެންބަރު އާމިރާ ވަކިކުރަން ފަށަން ކޮމިޓީން ތަޅުމަށް ފޮނުވަނީ\nސީއެސްސީގެ މެންބަރު ފާތިމަތު އާމިރާ އެ ކޮމިޝަނަށް އައްޔަން ކުރި ދުވަހު މަގާމުގެ ލިޔުން އަރުވަނީ -- ފޮޓޯ: ރައީސް އޮފީސް\nސީއެސްސީގައި ދެން އިންނެވި މެންބަރު އާމިރާ ވަކިކުރުމުގެ މަސައްކަތް ފަށަން ތަޅުމަށް ފޮނުވަން މިނިވަން މުއައްސަސާތަކުގެ ކޮމިޓީއަށް ހުށަހެޅުއްވީ ވެލިދޫ ދާާއިރާގެ މެންބަރު މުހައްމަދު އަބްދުﷲ ޝަފީގެވެ. އެ ގޮތަށް ފާސްވީ ހަ މެންބަރުންގެ ވޯޓުންނެވެ. ފޮނުވަން ނުފެންނަ ކަމަށް ފަސް މެންބަރަކު ވޯޓު ދެއްވި އެވެ.\nއާމިރާ ވަކި ކުރުމުގެ މަސައްކަތް ފަށަން ކޮމިޓީން ނިންމިއިރު، އޭނާއަކީ މި ސަރުކާރު އައި ފަހުން 2018 ވަނަ އަހަރުގެ ފަހުކޮޅު ސީއެސްސީއަށް އައްޔަން ކުރި މެންބަރެކެވެ. އެ ކޮމިޝަންގެ ދެން ތިއްބެވި މެންބަރުންނަކީ ކުރީގެ ސަރުކާރުގައި އައްޔަން ކޮށްފައިވާ މެންބަރުންނެވެ.\nސީއެސްސީގެ މެންބަރުންގެ ފަރާތުން ސަރުކާރުގެ ވުޒާރާތަކަށް އެއްބާރުލުން ނުލިބޭ ކަމުގެ ޝަކުވާ ވަނީ މި ސަރުކާރުގެ ވަޒީރުން ކުރައްވައިފަ އެވެ. އެ މައްސަލާގައި ހުރިހާ ވަޒީރުންނާ މިނިވަން މުއައްސަސާތަކުގެ ކޮމިޓީން ބައްދަލު ވެސް ކުރި އެވެ. އެއީ މި މަޖިލީހުގައި އެއް ކޮމިޓީއަކަށް އެއް ވަގުތެއްގައި ހުރިހާ ވަޒީރުން ހާޒިރު ކުރި ހަމައެކަނި ފަހަރެވެ.


އެޗް ކިޔު މެންސް ފުޓްސަލް ޓޯނަމަންޓްގެ ޗެމްޕިއަންކަން، ޓީމް ރެޑް ހޯދައިފި\nެއެޗް ކިއު މެންސް ފުޓްސަލް ޓޯނަމަންޓްގ ޗެމްޕިއަން ޓީމް: ޓީމް ރެޑް\nމޯލްޑިވްސް ކަރެކްޝަނަލް ސަރވިސްގެ ހެޑް އޮފީހުގެ ފިރިހެން އޮފިސަރުންނާއި މުވައްޒަފުންގެ މެދުގައި މިއަދު ބޭއްވި “އެޗް ކިޔު މެންސް ފުޓްސަލް ޓޯނަމަންޓް 2016″ގެ ޗެމްޕިއަންކަން، ޓީމް ރެޑް ކާމިޔާބުކޮށްފިއެވެ.\nސިޓީ ކައުންސިލްގެ ދަނޑުގައި އެއްދުވަހުގެ މުއްދަތަށް ކުރިއަށް ގެންދިޔަ މި މުބާރާތަކީ ހެޑް އޮފީހުގެ ފިރިހެން އޮފިސަރުންނާއި މުވައްޒަފުންގެ މެދުގައި އެކުވެރިކަމާއި ކުޅިވަރުގެ ރޫޙް އާލާކޮށް ކުޅިވަރުތަކަށް މުވައްޒަފުން ޝައުގުވެރި ކުރުވުމާއެކު ފިރިޮހެން އޮފިސަރުންނާއި މުވައްޒަފުންނަކީ ނަފްސާނީ ގޮތުންނާއި ޖިސްމާނީ ގޮތުން ދުޅަހެޔޮ ބައެއް ކަމުގައި ހެދުމުގެ ބޭނުމުގައި ކުރިއަށް ގެންދިޔަ މުބާރާތެކެވެ.\nމި މުބާރާތުގައި ވާދަކުރި ފަސް ޓީމަކީ ޓީމް ރެޑް އާއ ޓީމް ބްލޫ އާއި ޓީމް އޮރެންޖް އަދި ޓީމް ވައިޓްގެ އިތުރުން ޓީމް ގްރީންއެވެ.\nމި މުބާރާތް ކުރިއަށް ދިޔައީ ފަސް ޓީމުވެސް ކޮންމެ ޓީމެއް ކޮންމެ ޓީމަކާ ބައްދަލުކޮށް، އެންމެ ގިނަ ޕޮއިންޓް ހޯދާ ދެ ޓީމް ފައިނަލް ކުޅޭ ގޮތަށެވެ. މި ގޮތުން ޓީމް ރެޑް އާއި ޓީމް ގްރީން ފައިނަލުގައި ބައްދަލުކޮށް، ޓީމް ރެޑް މުބާރާތް ކާމިޔާބު ކޮށްފައިވަނީ 3-0 ންނެވެ.\nފައިނަލް މެޗް ނިންމުމަށްފަހުވަނީ މުބާރާތުގެ އެންމެ މޮޅު ފަސްކުޅުންތެރިންނާއި އެންމެ ގިނަ ގޯލް ޖެހި ކުޅުންތެރިޔާ އަދި ފެއަރ ޕްލޭ ޓީމްހޮވާފައެވެ. އަދި އެކި ވަނަތަކަށް ހޮވުނު ކުޅުންތެރިންނަށް ވަނީ ތައްޓާއި ހަނދާނީ ލިޔުން ވެސް ހަވާލުކޮށްފައެވެ.\nމި މުބާރާތުގެ ސްޕޮންސަރއަކީ ގިޒްމޯއެވެ.


Covid vaccine nujahaa meehunnaa dhekolhah Italy in dhathi kurumuge fiyavalhu alhaifi - vNews.mv\nއިޓަލީގެ ސަލާމަތީ ފަރާތްތަކުން އާންމުންގެ ވެކްސިންކާޑު ޗެކްކުރަނީ:\nވެކްސިން ނުޖަހާ މީހުންނާ ދެކޮޅަށް އިޓަލީން ދަތިކުރުމުގެ ފިޔަވަޅު އަޅައިފި\nސައިފް އަޒްހަރު 10 January 2022, 20:10\nސަރުކާރުން މަޖުބޫރުކޮށްގެން ސްކޫލްތައް ހުޅުވައިފި\nއޮމިކްރޮން ބަލިކަށިތޯ ދެނެގަތުމަށް އިތުރު ދިރާސާ ބޭނުންވޭ: ޑަބްލިޔުއެޗްއޯ\nއިޓަލީގައި ވެކްސިން ނުޖަހާ ތިބި މީހުންނާ ދެކޮޅަށް އިޓަލީ ސަރުކާރުން ދަތިކުރުމުގެ ފިޔަވަޅު އަޅައިފިއެވެ.\nއެގޮތުން، ވެކްސިން ނުޖަހާ މީހުންނަށް ރެސްޓޯރަންޓްތަކަށްގޮސް ޚިދުމަތް ހޯދުމާއި، އާންމު ދަތުރުފަތުރުގެ ޚިދުމަތް ހޯދުމާއި، އެތެރޭގެ އުދުހުންތަކުން ފުރުސަތު ނުދިނުމަށްވެސް ނިންމާފައި ވެއެވެ.\nވެކްސިން ނުޖަހާ މީހުންނަށް ދަތިކޮށް އިޓަލީ ސަރުކާރުން އެޅި ފިޔަވަޅުތަކަށް މިހާރުވަނީ އަމަލުކުރަން ފަށާފައެވެ.\nއިޓަލީ ސަރުކާރުން މިފިޔަވަޅު އެޅީ، އެހެން މީހުންގެ މެދުގައި ކޮވިޑްބަލި ފެތުރުމާއި، އަލަށް ފެނިގެންއުޅޭ އޮމިކްރޮން ވޭރިއެންޓުން އެންމެ ގިނައިން ބަލިޖެހެމުންދަނީ ވެކްސިން ނުޖަހާ މީހުންނަށްކަން ހާމަވަމުންދާތީއެވެ.\nވެކްސިން ނުޖަހާ މީހުންނާ ދެކޮޅަށް އިޓަލީ ސަރުކާރުން ދަތިކުރުމުގެ ފިޔަވަޅުތައް އެޅިއިރު، ކޮވިޑްގެ ހާލަތަށްފަހު އިޓަލީގެ ހުރިހާ ކަންކޮޅުތަކެއްގައި ހުރި ސްކޫލްތައް ހުޅުވައި މިހާރުވަނީ ކިޔަވައިދޭން ފަށާފައެވެ.\nއިޓަލީގެ މީޑިއާއިން ބުނެފައިވަނީ، ގިނަ ސްކޫލްތައް ހުޅުވައި، ދަރިވަރުން ގެންގޮސްގެން ކިޔަވައިދޭން މިފެށީ، އިޓަލީ ސަރުކާރުން މަޖުބޫރު ކޮށްގެންނެވެ.\nސަރުކާރުން މަޖުބޫރުކޮށްގެން ސްކޫލްތައް މިހުޅުވީ، ސްކޫލްތައް ހުޅުވުން އަދި އިތުރު ދެހަފްތާއަށް ނަމަވެސް ފަސްކުރުމަށް ހެޑްޓީޗަރުންނާއި، ޑޮކްޓަރުންގެ ޔޫނިއަނާއި، ބައެއް ސިޓީތަކުގެ މޭޔަރުން ސަރުކާރަށް ގޮވާލަމުން ގެންދަނިކޮށެވެ.\nއިޓަލީގެ އިސް ވައިރޮލޮޖިސްޓް މާސިމޯ ގޯލީ ވިދާޅުވީ، ކޮވިޑްބަލީގެ މި ނާޒުކު ވަގުތު ސްކޫލްތަކަށް ދަރިވަރުން ގެންގޮސްގެން ކިޔަވައިދޭން ފެށުމަކީ އިތުރު ކަންބޮޑުވުމެއް ގެނުވާނެ ކަމެއް ކަމަށެވެ.\nސްކޫލްތައް ހުޅުވުމުން، ޖެނުއަރީ ފަހުކޮޅަށް އަޅާއިރ ކޮވިޑްކޭސްތައް ވަރަށް ބޮޑަށް އިތުރުވެގެން ހިނގައިދާނެ ަކމަށް ވައިރޮލޮޖިސްޓުން އިންޒާރު ކުރައްވާފައި ވެއެވެ.\nއޮމިކްރޮން ވޭރިއެންޓުގެ ސަބަބުން ދުނިޔޭގައި ކޮވިޑްބަލީގެ ހާލަތު ގޯސްވަމުންދާތީ، ގައުމުތަކުން ގެންދަނީ ހަރުކަށި އެތައް ފިޔަވަޅުތައް އަޅަމުންނެވެ.\nއެގޮތުން، ވެކްސިން ނުޖަހާތިބި މީހުންނާ ދެކޮޅަށްވެސް ބައެއް ގައުމުތަކުން ގެންދަނީ ދަތިކުރަމުންނެވެ. ފިލިޕީނސްގެ ރައީސް ރޮޑްރިގޯ ޑުޓަރޓޭވަނީ، ވެކްސިން ނުޖަހާ މިހުން ހިފައި ހައްޔަރުކޮށް ޖަލަށްލާން ތާއީދުކުރައްވައި ވާހަކަ ދައްކަވާފައެވެ.\nދުނިޔޭގެ ސިއްހަތު ޖަމްއިއްޔާއިން މިއަދުވެސް ބުނެފައިވަނީ، އޮމިކްރޮން ވޭރިއެންޓުން ބަލިޖެހޭ މީހުންގެ ބަލީގެ ހާލަތު ގޯސްނުވާ ކަމަށާއި، ފެންނަނީ ލުއި އަލާމާތްތަކެއް ކަމަށް އައު ހޯދުންތަކުން ދައްކާ ކަމަށެވެ.\nއެހެން ނަމަވެސް، ޑަބްލިޔުއެޗްއޯގެ އިންސިޑެންޓް މެނޭޖަރ ޑރ. އަބްދީ މަހަމޫދު މިއަދުވެސް ވިދާޅުވީ، މިކަން ޔަގީންކުރުމަށްޓަކައި އިތުރު ދިރާސާތައް ބޭނުންވާ ކަމަށެވެ.


އެޗްޑީސީން 149 މުވައްޒިފަކު މަދުކޮށްފި – Haftha\nFri, 10 July, 2020, 2:15 am\nއެޗްޑީސީން 149 މުވައްޒިފަކު މަދުކޮށްފި\nހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން 149 މުވައްޒިފުން އެކި ގޮތް ގޮތަށް ވަޒީފާއިން ވަކިކޮށްފި އެވެ.\nއެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވީ، އެކުންފުނީގެ 149 މުވައްޒަފަންގެ ވަޒީފާ މަދުކޮށްފައިވާ ކަމަށާއި ނަމަވެސް ވަޒީފާތައް މަދުކޮށްފައިވަނީ ގާނޫނާ ގަވާއިދުގެ ތެރެއިން ކަމަށެވެ. އެގޮތުން އެ 149 މުވައްޒިފުންގެ ތެރޭގައި ހިމެނެނީ އަމިއްލައަށް ވަޒީފާއިން ވަކިވި މީހުންނާއި ކޮންޓްރެކްޓްގެ މުއްދަތު ހަމަވެގެން މުއްދަތު އިތުރުނުކޮށް މަދުކުރި ވަޒީފާތައް ކަމަށެވެ.\nއެޗްޑީސީއަށް ގިނައިން މުވައްޒަފުން ނަގަނީ ކޮންޓްރެކްޓް އުސޫލުން އެއް އަަހަރުދުވަހަށް ކަން ފާހަގަކޮށް ސުހައިލް ވިދާޅުވީ، މަސައްކަތައް ރަނގަޅު ގިނަ މުވައްޒިފުންގެ ވަޒީފާ ދާއިމީ ކޮށްފައިވާނެ ކަމަށާއި ވަޒީފާއިން ވަކިކުރި މުވައްޒިފުންގެ ތެރޭގައި އަހްލާގީ މައްސަލަތައް ޖެހުނު ފަރާތްތައް ހިމެނޭނެ ކަމަށެވެ.\nނިމިގެން ދިޔަ ރިޔާސީ އިންތިހާބް ދުވަސްވަރު، އެޗްޑީސީން ގިނަ އަދަދެއްގެ މީހުނަށް ވަޒީފާ ދީފައިވާ ކަމުގެ އަޑުތަކެއް ފެތުރުނެވެ. އަދި ސިޔާސީ ކަންކަމުގައި މުވައްޒިފުން ބޭނުންކޮށް ކޮރަޕްޝަނަށް މަގުފަހިވާ އެތައް ކަމެއް އެޗްޑީސީގެ ތެރެއިން ކޮށްފައިވާ ކަމަށް އޭރުގެ އިދިކޮޅު ފަރާތްތަކުން ވަނީ ތުހުމަތުކޮށްފަ އެވެ.


އިންޑިއާގަ މުދާ ހިފައިގެން ރޭލެއް ދަތުރުފަށާތަން މޫވީކުރަން އުޅުނު ނޫސްވެރިއަކު ހައްޔަރުކޮށް އަނގައަށް ކުޑަކަމު ގޮއްސި!\nއިންޑިއާގެ ޝަމްލީ ޑިސްޓަރިކްޓް ގައި މުދާ ހިފައިގެން ރޭލެއް ދަތުރުފަށާތަން މޫވީކުރަން އުޅުނު ޗެނެލެލް 24 ނޫސްވެރިއަކު ފުލުހުންގެ ގްރޫޕަކުން ހައްޔަރުކޮށް އޭނާގެ އަނގައަށް ކުޑަކަމު ދިއަ މައްސަލައެއް ފެންމަތިވެއްޖެއެވެ.\nއޭނާ ބުނީ އެކަން ކުރީ ރޭލްވޭ ބަލަހައްޓާ ފުލުހުން ކަމަށެވެ. "އެމީހުން ތިބީވެސް ކުލަ ހެދުމުގަ. ފުރަތަމަ އައިސް ކެމެރާ ވައްޓައިލީ. ކެމެރާ ނެގީމާ އައިސް ހައްޔަރުކޮށް ގޮޅިއެއްގައި ބަންދުކުރުމަށްފަހު ބަރަހަނާވެސް ކުރި. އަނިޔާ ވެސްކުރި. އަނގައަށް ކުޑަކަމުވެސް ދިއަ!"\nރިޕޯޓްތައް ބުނާ ގޮތުން ނޫސްވެރިޔާ މިނިވަންކުރި ރެއިން ފެށިގެން ނޫސްވެރިން ދަނީ މުޒާހަރާކުރުމުންނެވެ. އިތުރު ޕޮލިސް ސްޓޭޝަންތައް ކުރިމަތީގައި ވެސް މުޒާހަރާ ކުރުމުންނެވެ. ހިތްވަރުގަދަ ނޫސްވެރިން ވަނީ ނޫސްވެރިޔާ ބަންދުކޮށް އަނިޔާކުރަމުން ގެންދިއަ މަންޒަރުވެސް ވީޑިއޯ ކޮށްފައެވެ.\nކަޝްމީރުގެ މުސްލިމުން އަޅުވެތިކޮށް ރޮއްވާފައި ހަނދަށް ދާން އުޅެގެން ވީގޮތުން ޢިބްރަތް ޙާޞިލުކުރޭ!\nހުޅުމާލޭގައި އެޅުމަށް ހަމަޖެހިފައިވާ އިންޑިއާގެ އާ އެމްބަސީގެ ބިންގާ އަޅައިފި\nދެކުނު އިރުމަތީ އޭޝިއާ ސަރަޙައްދުގެ "ރީޖަނަލް ކޮމެޓީ"ގެ ބައްދަލުވުން ނިއުދިއްލީގައި ފަށައިފި\nދެކުނު އިރުމަތީ އޭޝިއާ ސަރަޙައްދުގެ "ރީޖަނަލް ކޮމެޓީ"ގެ 72ވަނަ ބައްދަލުވުން ނިއުދިއްލީގައި ފަށައިފި\nއިންޑިއާ ސިފައިން ކަޝްމީރުގެ ގޭގެއަށްވަދެ ތަޅައި އަނިޔާކޮށް ކަރަންޓް ޝޮކް ދޭ ކަމުގެ މައްސަލަތަކެއް ފެންމަތިވެއްޖެ!


Afghan gai Taliban ISIS aa kurimathi lanee\nތާލިބާނުންގެ ތަރުޖަމާން ޒަބީހުﷲ މުޖާހިދު -- އަލްގައީދާ އަދި އައިސިސްއާ ގުޅުން ނޯންނަ ކަމަށް ވިދާޅުވި\nއަފްޣާނިސްތާނުގެ އިރުމަތީ ނަންގަރްހާރް ޕްރޮވިންސްގައި ތިބި އައިސިސްގެ 50 އަށް ވުރެ ގިނަ ހަނގުރާމަވެރިން އަމާންދީފި ކަމަށް ތާލިބާނުން ހޮނިހިރު ދުވަހު ބުނެފި އެވެ.\nޕްރޮވިންސްގެ ވެރިރަށް ޖަލާލްއާބާދުގައި ހުންނަ ތާލިބާނުންގެ އިންޓެލިޖެންސް ހެޑްކުއާޓާޒްގެ ރަސްމީ ބަޔާނެއްގައި ބުނެފައިވާ ގޮތުން ޓެރަރިސްޓް ޖަމާއަތްތަކާ ގުޅުން އޮންނަ 55 ހަނގުރާމަވެރިއަކު ހަތިޔާރު ވަނީ ބަހައްޓާފަ އެވެ.\nތާލިބާނުންގެ ހަނގުރާމަވެރިން ޓެރަރިސްޓުންގެ ކިބައިން އަފްޣާން ސާފުކުރަން މަސައްކަތް ފަށާފައިވަނީ ބައިނަލްއަގްވާމީ މަޝްރަހުގައި ތާލިބާނުންގެ އަގުމަތިކުރުމަށެވެ.\nދުނިޔޭގެ ގައުމުތަކުން ބުނަމުން ގެންދަނީ ތާލިބާނުން އެއްވެސް ގޮތަކަށް ޓެރަރިސްޓް ގުރޫޕްތަކާ ގުޅުން ބާއްވާނަމަ ތާލިބާނުންނަށް އެހީތެރި ނުވާނެ ކަމަށެވެ. އެހެންނަމަވެސް. ބުނާ ބަސް އަމަލުން ސާބިތުރުމުން މެނުވީ ތާލިބާނުން ބަލައިގަތުމާ ބެހޭ ގޮތުން ނުވިސްނާނެ ކަމަށެވެ.\nތާލިބާނުން އަފްޣާންގައި ވެރިކަން ކުރަން ފެށި ފަހުން އައިސިސްއާ ގުޅުން އޮންނަ ހަނގުރާމަމެރިން ގެންދަނީ ގެއްލުން ބޮޑު ހަމަލާތައް ދެމުންނެވެ. މީހުން އެއްވެ އުޅޭ ތަންތަނަށް ވަދެ ޖާނު ގޮއްވާލައި އެތައް ބަޔަކު މިހާރު ވެސް ވަނީ މަރާލާފަ އެވެ.\nއަފްޣާންގައި ވަގަށް ހަރަކާތްތެރިވާ ހަނގުރާމަވެރި ގުރޫޕްތަކަށް ތާލިބާނުން ދޭ އިންޒާރަކީ އަނިޔާވެރި ހަމަލާތައް ދޭނަމަ އެބަޔަކު ތިބިތަނަކުން ހޯދައި އިންސާފު ގާއިމުކުރެވޭނެ ކަމެވެ. އެނޫން ގޮތެއްގައި އަމާންކަމާއެކު އަފްޣާންގައި އުޅެވޭނެ ކަމަށް ވެސް ވަނީ ބުނެފަ އެވެ.\nތާލިބާނުން އަފްޣާންގައި ވެރިކަންކުރަން އެދޭ ނަމަ އޮތް ގޮތަކީ ދުނިޔެއަށް އިޖާބަދިނުން ކަމަށް ވެސް ގައުމުތަކުން ބުނެ އެވެ. އެގޮތުން އިންސާނީ ހައްގުތައް ކަށަވަރުކުރުމާއި ކަނބަލުންނަށް އުނގެނުމާއި ވަޒީފާ އަދާކުރެވޭނެ ގޮތް ހެދުން ހިމެނެ އެވެ.\nއަފްޣާނިސްތާން ކުށްކުރުން ޕޮލިޓިކްސް + ތާލިބާން


Airport ah araa2ge ehge badhalaa medhu hiyyhama nujehi High court ah\nކުޅުދުއްފުށީ އެއާޕޯޓަށް އަރާ ދެ ގެއެއްގެ ބަދަލާމެދު ހިތްހަމަ ނުޖެހި ހައިކޯޓަށް\nއެއާޕޯޓަށް ގެތައް ތަޅާލުމުގެ މަސައްކަތް ކުރަނީ --\nހދ. ކުޅުދުއްފުށީ އެއާޕޯޓް ސަރަަހައްދަށް އަރައި 18 ގޯތީގެ ތެރެއިން ދެ ގޯއްޗަކަށް ދޭން އެ ރަށުގެ މެޖިސްޓްރޭޓް ކޯޓުން ނިންމި ނިންމުމާމެދު ހިތްހަމަ ނުޖެހިގެން މައްސަލަ ހައިކޯޓުގައި އިސްތިއުނާފުކުރަން ހުށަހަޅައިފި އެވެ.\nހައިކޯޓުގައި މައްސަލަ އިސްތިއުފާނުކޮށްފައިވަނީ އެއާޕޯޓް ސަރަހައްދަށް އަރާތީ ތަޅާލަން ޖެހިފައިވާ ޑޭޒީވިލާ އާއި ކުލަވަރުގެ ވެރިންނެވެ. ޑޭޒީވިލާގޭގެ ބަދަލަށް ދޭން ނިންމާފައިވަނީ އަށް ލައްކަ ރުފިޔާ އެވެ. ކުލަވަރުގެ އަށް ބަދަލެއް ގޮތުގައި ދޭން ނިންމީ ހަ ލައްކަ ރުފިޔާ އެވެ.\nޑޭޒީވިލާގޭގެ ވެރިޔާ އަލީ އިސްމާއިލް މިއަދު އަވަސްއަށް ބުނީ ގޭގެއަށް ދޭން ބަދަލުތައް ކަނޑައެޅީ މަޝްވަރާ ކުރުމެއް ނެތި ކަމަށެވެ. ސާވޭ ކުރަން އައިސް، ކުޑަ ވަގުތުކޮޅެއްގެ ތެރޭގައި އެކަން ނިންމައި، ލިބޭނެ ބަދަލުގެ އަގު އެންގި ކަމަށް އޭނާ ބުންޏެވެ.\nއަލީ އިސްމާއިލްގެ ގެޔަކީ ރަނގަޅު ފެންވަރަކަށް އިމާރާތްކޮށްފައިވާ ގެއެކެވެ. ދެ ބުރިއަށް ހަދާފައިވާ އެ ގޭގެ ދެވަނަ ބުރީގެ އިމާރާތްކުރުން މިހާރު ވެސް ކުރިއަށްދާއިރު ފުރަތަމަ ބުރީގައި އާއިލާ ދިރިއުޅުމުންދެ އެވެ. އެގޮތުން އަލީ އިސްމާއިލްގެ ދެމަފިރިންނާއެކު އޭނާގެ ހަ ދަރިންގެ އާއިލާ ދިރިއުޅެ އެވެ. އެ ގެއިން ނުކުންނަ އަންގާފައިވީ ނަމަވެސް އަދިވެސް އެ އާއިލާ ދިރިއުޅެނީ އެ ގޭގަ އެވެ.\nހައިކޯޓުގައި މައްސަލަ އިސްތިއުނާފުކޮށްފައިވާތީ ގެއިން ނުކުތުން އެ އާއިލާއިން މަޑުޖައްސާލާފައިވާއިރު 16 ގެއެއް މިހާރު ވަނީ ތަޅާލާފަ އެވެ. އަދި އާއިލާތައް ވެސް ވަނީ ގެއިން ނުކުމެ އެހެން ތަންތަނާ ދިރިއުޅެން ފަށާފަ އެވެ. ޑޭޒީވިލާގެ އިތުރުން ކުލަވަރުގެއަކީ ވެސް ތެޅި ގަލުން ރަނގަޅު ފެންވަރަކަށް އިމާރާތްކޮށްފައިވާ ގެއެކެވެ.\nކުލަވަރުގެ އާއި ޑޭޒީވިލާގެއިން ހައިކޯޓު އުތުރު ގޮއްޕަށް ހުށަހެޅި މައްސަލަ ބަލައިގަތް ކަމެއް އަދި ސާފެއް ނުވެ އެވެ.\nއެއާޕޯޓަށް އަރާތީ ނެގި ގެތަކުގެ ތެރެއިން ބަދަލަށް އެއްބަސްވި ބައެއް އާއިލާތަކަށް މިހާރު ވަނީ ބަދަލަށްވީ ފައިސާ ދީފަ އެވެ. އަދި އަނެއް ބައި ގެތަކަށް އެއްކޮށް ފައިސާ އަދި ދީފައިނުވީ ނަމަވެސް ދޭން ނިންމާފައިވާ އަށް މަސް ދުވަހުގެ ކުލީގެ ތެރެއިން ދެ މަސް ދުވަހުގެ ކުލި ސަރުކާރުން ވަނީ ދީފަ އެވެ.\nއެ 18 ގޯތީގެ ބަދަލުގައި އާ ގެވަޅު ދޭން ނިންމި ސަރަހައްދުތައް މިހާރު ވަނީ ސާފުކޮށްފަ އެވެ. އަދި ގެވަޅު ލިބޭނެ ތަންތަން ވަނީ އާއިލާތަކަށް އަންގާފަ އެވެ. ގެވަޅު ހޮވާފައިވަނީ ވެސް ގުރުއަތުލުމެއް ނެތި ކަމަށް އަލީ އިސްމާއިލް ބުންޏެވެ. އޭނާގެ މިހާރު ގެއަކީ ދެ ގޯޅި ގެވަޅެކެވެ. ނަމަވެސް ބަދަލުގެ ގޮތުގައި އޭނާއަށް މެދު ގެވަޅެއް ދޭން ނިންމާފައިވާތީ އެކަން ވެސް އޭނާ ވަނީ އިސްތިއުނާފުކޮށްފަ އެވެ.\nއިއްޔެ ކުޅުދުއްފުށީ އެއާޕޯޓް ރަންވޭއަށް ޓެސްޓް ފްލައިޓް ޖައްސާފައިވާއިރު ގެތަކުގެ ވެރިން އެއްބާރުލުން ދިން ކަމަށް ވިދާޅުވެ ޓޫރިޒަމް މިނިސްޓަރު މޫސާ ޒަމީރު ވަނީ ޝުކުރު އަދާކުރައްވާފަ އެވެ. މިނިސްޓަރު ވިދާޅުވީ މީގެކުރިން ސަރުކާރުން ބޭނުންވީމަ ތަންތަން ހަލާކުކޮށްލަނީ ކަމަށާއި ނަމަވެސް މި ސަރުކާރުގެ ބަންޑާރަ ނައިބު މުހައްމަދު އަނިލް ލަފާ ދެއްވީ ބަދަލު ދިނުމަށްފަހު ނޫނީ އެއްވެސް އާއިލާއަކަށް ގެތަކުން ނުކުންނަން މަޖުބޫރު ނުކުރުމަށް ކަމަށެވެ. ކޯޓުން ދޭން ނިންމި ބަދަލާމެދު ހިތްހަމަޖެހިގެން އެކަން އަމާންކަށް ނިންމައިދިނީތީ އާއިލާތަކަށް ޝުކުރު އަދާކުރައްވާ ކަމަށް މިނިސްޓަރު ވިދާޅުވި އެވެ.\nމައްސަލަ ޖެހިފައިވާ ދެ ގޭގެ ވާހަކަ މިނިސްޓަރު ވިދާޅެއް ނުވެ އެވެ. ނަމަވެސް އެނގިފައިވާ ގޮތުގައި ސަރުކާރުން ނިންމާފައިވަނީ އިސްތިއުނާފުގެ މަރުހަލާ ނިމުމުން ނޫނީ އެ ދެ ގޭގެ އާއިލާއަށް ގެއިން ނުކުތުމަށް މަޖުބޫރު ނުކުރުމަށެވެ.\nހައިކޯޓް ކުޅުދުއްފުށި ޑޮމެސްޓިކް އެއާޕޯޓް\nއެއާޕޯޓް ހަދަން ނެގި ދެ ގެއަކަށް ދިނީ އަދުލުވެރި ބަދަލެއް ނޫން\nކުޅި ހިއްކި މައްސަލަ ސިވިލް ކޯޓަށް ނުބެލޭނެ: ހުކުމް\nހައިކޯޓުގެ އުތުރުގޮފީގެ ޝަރީއަތްތައް މާދަމާ ފަށާނީ\nއެއާޕޯޓް ހުޅުވަން ރައީސް މިއަދު ކުޅުދުއްފުއްޓަށް


SunOnline: Oman Air ge dhathuruthah alun raajje ah fashaifi\nއޮމާން އެއާގެ ދަތުރުތައް އަލުން ރާއްޖެއަށް ފަށައިިފި\nއައިޝަތު ފަރީޙާ 28 Oct 2018, 17:23\nއޮމާން އެއާގެ ބޯޓު މިއަދު ވެލާނާ އިންޓަނޭޝަނަލް އެއާޕޯޓުގައި ޖައްސާފއި -- ފޮޓޯ/ އެމްއޭސީއެލް\nއޮމާން އެއާއިން ރާއްޖެއަށް ކުރި ދަތުރުތައް 2016 ވަނަ އަހަރު ހުއްޓާލުމަށް ފަހު އަލުން ދަތުުރުތައް ފަށައިފި އެވެ.\nއޮމާން އެއާއިން ރާއްޖެއަށް އެންމެ ފުރަތަމަ ދަތުރުތައް ފެށީ 2009 ވަނަ އަހަރު އެވެ. އެއީ އެގައުމުގެ ވެރިރަށް މަސްގަތާއި މާލެއާ ދެމެދުގަ އެވެ. ދެހާސް ސޯޅަ ވަނަ އަހަރާ ޖެހެންދެން އެކި ފަހަރު މަތިން އެ އެއާލައިނުން ރާއްޖެއަށް ދަތުރުކުރުން މެދުކަނޑާލާފައިވެ އެވެ.\nއޮމާން އެއާއިން މިއަދު ރާއްޖެ އަށް އަލުން ދަތުރުތައް ފެއްޓުމުގެ ރަސްމިއްޔާތު ---\nނަމަވެސް 2016 ވަނަ އަހަރު ދަތުރުތައް ހުއްޓާލާ ފަހުން ރާޢްޖެއަށް ކުރި ފުރަތަމަ ދަތުރު ކޮށްފައިވަނީ މިއަދު އެވެ. މިއަދު މަސްގަތުން މާލެ އައި ފުރަތަމަ ފްލައިޓު އައިސްފައި ވަނީ މާލޭ ގަޑިން މެންދުރު 1:30 ގަ އެވެ.\nއޮމާން އެއާގެ ދަތުރުތައް ރާއްޖެއަށް ފެށިއިރު މި ދަތުރުތަކުގައި ބޭނުންކުރާނީ 737 މެކްސް 8ގެ ފްލައިޓުގަ އެވެ. މި ފްލައިޓުގައި ބިޒްނަސްކްލާހުގެ 12 ގޮނޑިއާއި އިކޮނޮމީ ކްލާހުގެ 150 ގޮނޑިއާ އެކު ޖުލްލަ 162 ސީޓް ހުންނާނެއެވެ.\nOur inaugural flight to the Maldives being welcomed at Male International Airport! We're thrilled to now be operating flights to this beautiful country. #FlyToMaldives #OmanAir #FlyOmanAir pic.twitter.com/ZvKmAvI2PW\n— Oman Air (@omanair) October 28, 2018\nހަފްތާ އަކު ތިން ދުވަހު މާލެ އާއި މަސްގަތާ ދެމެދު ފްލައިޓުތައް ބާޢްވާނެ ކަމަށް އެ އެއާލައިނުން ބުނެ އެވެ. އެއީ ބުރާސްފަތި، ހޮނިހިރު އަދި އާދިއްތަ ދުވަހު އެވެ. މަސްގަތާ މާލެއާ ދެމެދު ހަފްތާ އަކު ހަތަރު ދަތުރު ކުރާނެ އެވެ. އެއީ އަންގާރަ، ބުރާސްފަތި، ހޮނިހިރު އަދި އާދިއްތަ ދުވަހު އެވެ.\nއޮމާން އެއާގެ ފްލާއިޓު ވެލާނާ އިންޓަނޭޝަނަލް އެއާޕޯޓުގައި ޖެއްސުމާ އެކު ވަނީ ހޫނު މަރުހަބާއެއް ކިޔައި ވޯޓާ ސެލިއުޓެއް ދީފަ އެވެ.\nއޮމާން އެއާގައި ރާއްޖެ އާއި މަސްގަތާ ދެމެދު ދަތުރުކުރާ ފަސިމްޖަރުންނަށް އޮމާންގެ އާސާރީ ތަންތަން ބަލާލައި އެގައުމު ތަޖުރިބާކޮށްލަން ވެސް އެ އެއާލައިނުން ދައުވަތު ދެ އެވެ.\nއޮމާން އެއާއިން މިހާރު ކުރިއަށްގެންދާ އަޕްގްރޭޑިން މަސައްކަތާ އެކު 2022 އަންނައިރު އެ އެއާލައިނުން 70 އެއާކްރާފްޓުގައި 60 މަންޒިލަށް ދަތުރުކުރާނެ ކަމަށް އެ އެއާލައިނުން ބުނެ އެވެ.\nއޮމާން އެއާއިން ވަނީ ތުރުކީގެ ވެރިރަށް އިސްތަންބުލްއަށް ވެސް މިއަހަރު ދަތުރުތައް ފަށާފަ އެވެ. މީގެ އިތުރުން މޮރޮކޯގެ ކަސަބްލަންކާ (ދާރުލް ބައިޟާ)އަށް ވެސް ދަތުރު ފަށާފައިވާ އޮމާން އެއާއިން، މިމަހުގެ 30 ގައި ރަޝިއާގެ މޮސްކޯއަށް ވެސް ދަތުރުތައް ފަށާނެ އެވެ.\nއޮމާން އެއާގެ ރާއްޖޭގެ ޖެނެރަލް ސޭލްސް އެޖެންޓް އަކީ ސަން ސިޔާމް ގްރޫޕްގެ ސަންޓް ޓްރަވަލްސް އެންޑް ޓްވާސް އެވެ. އަދި އެ އެއާލައިންގެ ދަތުރުތައް ފުރަތަމަ 2009 ވަނަ އަހަރު ރާއްޖެ އަށް ފެއްްޓި އިރު ވެސް ޖީއެސްއޭ އަކީ ސަންޓް ޓްރަވަލްސް އެންޑް ޓްވާސް އެވެ.\nޖެޓް އެއާވޭސްގެ ހުރިހާ ދަތުރުތައް ހުއްޓާލައިފި\nއެއާޕޯޓްގެ ޓާމިނަލްގައި އިތުރު 14 ކައުންޓަރު ހުޅުވައިފި\nމަންތާ އެއާގެ ދަތުރުތައް ދަރަވަންދޫ އެއާޕޯޓަށް


Dhaganday aai nulai raajjey gaumee team Syria aai dhekolhah mirey nikunnanee\nދަގަނޑޭއާއި ނުލައި ރާއްޖޭ ގައުމީޓީމް ސީރިއާއާއި ދެކޮޅަށް މިރޭ ނިކުންނަނީ\nޝާއިޢުކުރީ: ޙަންނާން ޖޫން 4, 2021, 17:37\nވޯލްޑް ކަޕާއި އޭޝިއަން ކަޕް ޖޮއިންޓް ކޮލިފައިންގައި މިރޭ ސީރިއާ ދެކޮޅަށް ރާއްޖެ ނުކުންނައިރު ރާއްޖޭގެ އެންމެ މޮޅު ފޯވާޑް އަލީ އަޝްފާޤް މިރޭގެ މެޗުގައި ނުކުޅޭނެއެވެ.\nކޮވިޑް-19 އަށް ފައްސިވެ ޑުބާއީގައި ކަރަންޓީންވާން ޖެހުމުގެ ސަބަބުން ރާއްޖޭގެ ގައުމީޓީމް ފުރައިގެން ދިޔައީ އަޝްފާޤާއި ނުލައެވެ. އުމުރުން 35 އަހަރުގެ ދަގަނޑޭ އަކީ ރާއްޖޭގެ ގައުމީޓީމުގެ އެންމެ އިތުބާރު އަދި އެންމެ މުހިނމު ފޯވާޑެވެ. މިރޭގެ މެޗަށް އަޝްފާޤު ނެތުމަކީ ޓީމަށް ލިބޭނެ ހީނަރުކަމެކެވެ. އަޝްފާޤަކީ މިވަގުތު ރާއްޖޭގެ ގައުމީ ޓީމަށް އެންމެ ގިނަ ލަނޑު ޖަހައިދީފައިވާ ކުޅުންތެރިޔާ އެވެ.\nމިރޭގެ މެޗުގައި ރާއްޖޭގެ އެންމް އިތުބާރު ފޯވާޑް އަލީ އަޝްފާޤަށް ނުކުޅެވޭއިރު، ސީރިއާ ޓީމުގެވެސް އެންމެ މުހިންމު ފޯވާޑް އޮމާރް އަލް ސޯމާ އަށް މިރޭ ރާއްޖެއާއި ދެކޮޅަށް ނުކުޅެވޭނެއެވެ. އޭނާއަށް މިރޭގެ މެޗުގައި ނުކުޅެވެނީ އަނިޔާގެ ސަބަބުންނެވެ.\nމިރޭ ސީރިއާއާއި ދެކޮޅަށް ރާއްޖެ ކުޅޭ މި މެޗަކީ ދެ ޓީމަށް ވެސް ވަރަށް މުހިންމު މެޗެކެވެ. އެގޮތުން މިރޭގެ މެޗުން ސީރިއާ މޮޅުވެއްޖެ ނަމަ 2022 ވަނަ އަހަރު ގަތަރުގައި އޮންނަ ވޯލްޑް ކަޕް ކޮލިފައިންގެ ތިން ވަނަ ބުރަށް ދަތުރު ކުރުމަށް އެޓީމަށް ފަސޭހަވެގެން ދާނެއެވެ. އެގޮތުން ތިންވަނަ ބުރަށް ދިއުމަށް ދެން ސީއިރާއަށް ބޭނުންވާނީ ކުރިޔަށް އޮތް ދެމެޗުން އެންމެ ދެ ޕޮއިންޓެވެ.\nމިރޭގެ މެޗުން ސީރިއާ އަތުން ރާއްޖެ މޮޅުވެއްޖެ ނަމަ ތިން ވަނައިގައި އޮތް ފިލިޕީންސް ރާއްޖެއަށް ފަހަތަށް ޖައްސާލެވޭނެ އެވެ. ފިލިޕީންސް ތިން ވަނައިގައި އޮތީ ލިބުނު ހަތް ޕޮއިންޓާ އެކު އެވެ.\nރާއްޖެ ހިމެނޭ ކޮލިފައިން ގުރޫޕް އޭއަށް ބަލާއިރު މި ގުރޫޕުގެ އެއްވަނާގައި އޮތީ 15 ޕޮއިންޓާއި އެކު ސީރިއާއެވެ. ދެވަނާގައި10 ޕޮއިންޓާއި އެކު ޗައިނާ އޮތްއިރު، ތިންވަނާގައި7ޕޮއިންޓާއި އެކު އޮތީ ފިލިޕިންސްއެވެ. ރާއްޖެ އޮތީ6ޕޮއިންޓާއި އެކު ތަހަރުވަނާގައެވެ. އެއްވެސް ޕޮއިންޓެއް ނުލިބި މި ގުރޫޕުގެ ފުލުގައި އޮތީ ގުއާމްއެވެ.\nރާއްޖެ އާއި ސީރިއާ ބައްދަލުކުރާ މެޗު ކުޅުމަށް ހަމަޖެހިފައިވަނީ ރާއްޖޭ ގަޑިން މިރޭ 9:00 ގައެވެ. މި މެޗު ޔެސް ޓީވީން ވަގުތުން ދައްކާނެ ކަމަށް ވަނީ މައުލޫމާތު ލިބިފައެވެ.\nޚިޔާލު 1 on "ދަގަނޑޭއާއި ނުލައި ރާއްޖޭ ގައުމީޓީމް ސީރިއާއާއި ދެކޮޅަށް މިރޭ ނިކުންނަނީ"\nAnonymous | ޖޫން 4, 2021 at 17:52 |\nރަނގަޅު ކާމިޔާބީ އަކަށް އެދެން